url: =Lungkhamna zin bang kha ni :: ZOMI DAILY\nLungkhamna zin bang kha ni\nposted on 21 September 2014 at 9:46 am Lomkholna: Article, ZomiQuavadis\nLungkhamna zin bang kha ni.\n(Break the worry habit. -By Dr. Norman Vincent Peale)\nA lungkham den khat ii nasep pen hoih cih taktak om thei lo hi. Na khat peupeuh na sep ciangin na sep ngei loh khat ahiphial zongin lungkham ngaihsut luat ding hi lo a, kihtaak bawl luat ding zong hi lo hi. Bang hang hiam cileh hamsa mahmah dinga ih upmawh khat pen ih ngaihsutna sangin na baihzaw ek thei hi. Na khat peuhpeuh lungkham ngaihsut lua kei peuh lecin na sep bangbang hong nuam dinga, na lawhcing thei pan ding hi.\nA nuai a thu kigelhte sim in zui zo lecin lungkhamna zin bang na kha thei ding hi.\n(1). Don’t take yourself so seriously. Leitung ii puak vangik pen nang bek in puak sawm ken, na zo kei ding hi. Nang na nungta aa na si khin a hiphial zongin leitung pen a paizia ngeina in paipai lel ding cih tel inla, na puak vangik khat peuhpeuh lelh luat dingin ngaihsun kei lel in. Ki lungnuam sak lel in cihna hi.\n(2). Tell yourself that you like your work. Na nasep khat pen nuam na sa kei zongin ihplah ning ci-in hanciam tentan in. Tua hileh a kawmkal a haksatna omte in na lungsim hong nawngkai sak zo lo ding hi. Nasep pen ei lungsim puakzia leh ei muhdan tawh kizui hilel a, baihsak nuam leng a baih hi pah a, haksa sak nuam leng a haksa hi pah hi. Na lungsim tawh na ngaihsut dan a thupi hizaw hi.\n(3). Plan your work for today and everyday. Tuni a na sep ding leh nisim a na sep ding teng geel kholhsa in koih inla, tua tawh kituak in sem peuh lecin nasep khat peuhpeuh na lelh luat ding bangmah om lo hi.\n(4). Decide that you will not try to do everything at once. Zingsang nasem na kuan ding ciangin “Ka sep nop khempeuh thakhat thu in zawh gaih pah ka sawm kei ding hi” ci-in khensatna bawl in. Na pen a hunzui a sep ding a hihi, tua hikei leh hun pen anai tawh kikhen lo ding hi. Bilpi bangin na thahatna suangin tai pah zanzan lecin na ngimna mun tung lo in lamkaal ah na tawl in na bah lel ding hi. Sumkuang bangin dam takin hih hiat-hiat lel lecin sau tungzo zaw ding hiciai!\n(5). Determine to restudy your job. Na nasep dan kician takin enkik tangtang hamtang in. Tua hileh na kicinlahna teng na tel ding a, na khialhna teng na puah pha thei ding hi. Ni dang ciangin na nasep dan hong nuam semsem zaw ding hi.\n(6). Discipline yourself. Nang leh nang ki ukzawh sawm in. Tuni a na sep ding tuni mah in zawh sawm inla, zingciang a sep dingin na khol bawl leh hong ki kholkhol dinga na sep taktak ciangin na tha in zo nawn lo ding hi. Tuni a sep dinga na geel kholhsa pen tuni mah in zo pah hamtang in. Khateh neisak ken.\n(7). Never start your work without praying. Pasian khut sungah ki-ap masa lo pi in nasep kipan kha ngei ken. Thungen masa tangtang in. Tua hileh ngaihsutna hoih Pasian in hong guan dinga mi nungah na kipumpei niloh kei ding hi. Mit tawh na muh theih loh, khut tawh na lawn theih loh Pasian tawh a kopden na hihlam kiphawk tawntung peuh lecin na vangik haksatna teng aman hong puakpih dinga na van hong zaang ding hi.\nLaigelh siam mipil minthang Dr. Norman Vincent Peale in hong vaikhak a tunga thu sagihte a zui zo kim ciat dingin ih biak Pasian in thupha hong pia ta hen.\n– Francis lamthang (Zomi Quavadis)\nPrevious: Michelle Obama (First Lady): Numei maw Pasal?\nNext: Tulaai leitung Thuthang Tuamtuam Updates September 20, 2014\nTulaai Leitung Thuthang Tuamtuam Updates April 6, 2015


timestamp: atn

url: =Tuhun Khantohna leh Khristianna – FGA Tulsa\nTuhun Khantohna leh Khristianna\nAdmin / February 18, 2015 / FGA File\n“Biakinn hoih deuhdeuh, a sungah kikhawm mi tawm semsem” cih kammal pen a kiza zel kammal ahi hi. A dik lian kei zongin a kikhawm mipite lakah Pasian lunggulhna taktak tawh a kikhawm tawm semsem hiam? ciin ka ngaihsun hi. Bang hang hi ding? Bangci panlak ding? Ngaihsuthuai mahmah hi.\nTuhun leitung pen khuata khat bang lelin kithuzakna baih a, gam dang leh mun dang a mite gamtatdan, nuntakzia leh kalsuanzia kimu-in, kithei pahpah hi. Tua bang kawmkalah Zomi biakna pawlpite lakah tua bang a nuntak sawmna leh kalsuan nopna hong piang hi. Tua pen tuhun Zomi Khristiante laka a buaihuai mahmah thu ahi hi.\nAdiakin khangnote lakah, TV leh internet pana muhte banga kalsuan nopna lian mahmah hi. Amau dinmun leh ei dinmun bangci bangin kibang lo, bang ciangin nek le taak, sum le pai neih dan kilamdang, i nuntakzia (lifestyle) mahmah bang ciangin kibang lo cih lam ngaihsun loin, biakpiakzia, music van, baikinn zep dan etc. bek en ziau a, tua tawh ei kalsuanzia a kibatloh ciangin pawlpi sung a biakpiakna nuam a sa lo om thei hi. Tua in pawlpi sungah haksatna lianpi piangsak hi.\nEi dinmun, ei kalsuanzia dinga a hoih, i sum le pai, i hun, i tha le zung, i mun le mual tawh kituak a lungkim taka Pasian phat thei dingin i ngaihsutna i khek zong a kisap hun om hi. A vekpi in zuihloh ding cihna hi loin, mi sep bang, mi kalsuan bang, mi nuntakzia bang bekbek pen ei tawh kituak khin lo, ei adingin cidam khin lo, ei adingin hoih khin lo hi cih i phawk kisam hi.\nMakai i cih pen kipawlna sungah a poimawh pen ci leng kikhial lo ding hi. Makai hoih a neite khangto hi. Leitung thu hi ta leh, Pasian thu a kipawlkhopna hi ta leh, Pasian a zahtak a, makai hoih, mite in a zuih theih ding kisam hi. Zomite nuntakna sungah, makai kici napi mipi or nungzui a nei lo, zuih taak ding a nuntakna a zang nuam ngiat lo tam lai lua ahih manin kalsuanzia deih bang zo lo zel hi. Moses banga a makaih mipite a it, Jesu, Sawltak Paul, nungzuite mah banga nungzui or mipite etteh theih ding makai kisam hi.\nHaksatna om lo\nKhristiante nuntakna a thahat sak mahmah pen thuakna/bawlsiatna hi citciat hi. Zomite lakah, Khristianna pen kipom kim ahih manin Khristiante or Pasian nasemte in haksatna lianlua a thuak uh gen ding om khol lo a, tua zah mahin khantohna taktak om lo tawh kibang hi. Buaina khawng a om ciang, haksatna khawng i thuak ciang, Pasian naih nadingin kizang thei a, tuate pen Pasian in vanzatin zang hi, ci leng kikhial lo ding hi.\nPawlpi tampi khan theihlohna or khangnote in nuam a sak theihlohna pen tua pawlpi sunga makaite in nidang lai a kalsuanzia, paidan lui (a hoih zong hi lote) a thupisak luat man zong hi thei ding hi. A thak khempeuh a hoih a hih khit loh hang, a lui pawlkhat a hoih lo khek nadingin zang siam leng hoih mahmah ding hi.\nA hoihzaw ding leh pawlpi mite in zong a phattuampih ding uh thu pawlkhatah, makaite in “Nidang laia paidan hi lo, tua bang kul lo,” ciin nial thei uh hi. Khristianna bek tham lo, mihing nuntaknaah zong a hoih ahih leh kikheel (change), kisin, zat kisam hi. A lui a hoihte nusia lo a, a thak a hoihte zat dan i siam ciang pawlpi zong khangto zaw dingin ka ngaihsun hi.\nNidang laiin nekzonna pen lo nasep hi a, zing in lo-ah kuanin, nitak ciang ciah-in, ann nek khit ciangin sep ding pi om lo hi. Kikhopni in kikhawmin, Pasian ading a kipiakkhiat nading hun a tamzaw tawh kibang hi. Tuhun ciangin nasep kibang lo taktak kisem a, pawlkhat in zanin, pawlkhat in sunin, pawlkhat in nitak leh zingin kisem hi. Nek le tak zonna tawh kibuai ahih manin Pasian ading a hun a tuam a piakkhiat ding haksa tawh kibang hi.\nBiakpiakna ah kihel man lo, thuumkhopna hunah kihel man loin nasepna tawh kibuai ahih manin kha lam thahat taka kalsuan ding haksa hi. Damdam in kha tha kiam deuhdeuh hi. Tua in pawlpi sungah gah hoih lo (affect) omsak a, pawlpi cidam lo, pawlpi hat lo, pawlpi thanem etc.. cih bang hong om nuam mahmah hi. Bangbang i sem zong, tua i nasepna hangin Pasian tawh i kizopna hoih maw hoih lo, cih ngaihsut ding thupi hi.\nKhat guak a om utna\nTuhun ciang mimal suahtakna kilimgenin, khat guak a nuntak utna (individualism) lian mahmah ci leng kikhial lua lo ding hi. Tua pen khat veivei pawlpi leh khawtang adingin a buaihuai hun om thei hi. Nidang in a lom (group) a omkhop, kithuahkhop, nasepkhop nuam kisa hi. Tua in kizopna hoih piangsak a, pawlpi leh khawtang kalsuanna-ah hoihna tampi om hi. Kizopna a hoih leh haksatna leh buaina a tuak a om ciangin kihuh-kipanpih nading zia kithei thei a, thanuam takin kihuh/kipanpih thei hi.\nTuhun ciangin khat guak a om utna lian mahmah a, khawtang kalsuanna hi ta leh biakna vaia kimuhkhop, kikholhkhop bang kul a sa lo om mawk hi. Tua bang nuam a sa lo or kisam a sa lo tam ahih manin kipawlna thahat taka kalsuan ding a haksat hun om thei hi. Pawlkhat bang hohin khat guaka om nuamsa lua, kuama buaisak ding ut lo uh ahih manin zi/pasal bang nei nuam lo zawzen uh…. Mihing i hihna pen kithuahkhawm, semkhawm, omkhawm, teengkhawm ding i hi a, tua mah bangin pawlpi kalsuanna ah zong biakpiakna pekhawm, thungenkhawm, fellowship neikhawm etc.. ding i hi hi. Tua bang hi lo a, kithuahkhop, kikhopkhop a ut lo or nuam a sa lo a tam ciangin pawlpi thanemsak mahmah hi.\nLeitungah mihing a bucing leh paubanna om lo (perfect) a omloh mah bangin, pawlpi leh kipawlna tuamtuam zong tua bang mah ahi hi. Tuhun i nuntakna-ah i muh leh zak khempeuh banga nuntak sawmna pan kidophuai mahmah hi. Gentehna-in, khangnote adingin Hillsongte biakpiakzia bang bekbek i pawlpi biakpiaknaah i lamet leh i pawlpi pen omna taak lo pawlpi hi ding hi. Tua bang mahin, upa leh khanghamte in nidang lai banga khanglui vai taka biakpiakzia i lamet a, i zat leh khangnote in nuamsa lo ding uh a, a nopsak zawkna uh zuan ding uh hi. Bang teng hi leh pawlpi leh Pasian gam zai nadingin bangci bangin ken nasem ding ka hiam? Sep theih bang nei ka hiam? Bang lam a ka kikheel nading? Pasian gam zai ding nading leh pawlpi khantoh nadingin bang cih ding? cih ngaihsutin nei-in, ei tawh kituak ding kalsuanzia a thak leh a hoihte i zat siam ding thupi mahmah hi.\nCategory FGA File Tag Article T.Sawm Lian Zolai\n← KUMLUI MANGPHA KUMTHAK THUPHA\nMission Conference ki bawl ding →\n4 days ago25613 0\n4 days ago841 0\n4 days ago832 0\n2 weeks ago1073 0\n2 weeks ago1732 0\n3 weeks ago1414 0\n3 weeks ago1042 0\n4 weeks ago1,3072 0\n4 weeks ago7921 0\n1 month ago1,1801 0\n1 month ago6943 0\n1 month ago9993 0\n1 month ago6703 0


url: =Tulaai Leitung Thuthang Tuamtuam Updates November 4,2014\n· Kawlgam sung a kibawlding Asia Nisuahna gamlam teng I thukikupna ah kihelding leh Pi Suut Cing namkawm ding in USA President Obama Obama November 12 ni kawlgam tungding a ade 14 nidong taamding hi ci in White House pan November 4, 2014 ni in taangkokhia uhhi. President Obama tutung kawlgam ongzinding peen asuahzawh anihveina ahihi.\n· Kawlgam Democracy makaaipi & NLD Makaaipi leh Nobel minphatna angah Daw Aung San Suu Kyi@PI Suut Cing ongtungding December kha ciang aminthan zawh akhatveina China Sengam zinding ci in azumna sem te in genkhia uhhi. China lampan leh Daw Suu lampan bel bangmah gencianna neinaailo uhhi.\n· US gam Senate kiteelna nasiatak in November 4, 2014 ni in amunmun ah kinei a, Georgia leh Connecticut state te ah buaina tawmtawm nei uha, tualo te ah mazangtoto uhhi. Tutung kiteelna peen Senate 435 tutna party nihte kituhding uh ahihi. Republican kei party pawl inbel zawhluat zong kasawm sekei uha, 435 ngahlak ah neihsa ahi 233 ngahkileding ka hanciam phot tadih uhhi.\n· IS migilo ngawngtan te leh Kurd gaalkaap te in Kobani khuapi ah November 4, 2014 nasiatak in leilan kikaapna nei uha, Kurd gaalkaapte Syria kumpi langpang thautawi te leh Iraq gampan akuan Kurd gaalkaap ten nahuh uh ahihman in tha haat mahmah uhhi. Sun pipi mah in gaalkikaapna nasia lua ahihman meivom kaai bang in Kobani khuapi tungteng zing nimnem bek hi.\n· Pakistan leh India gamgi ah bomb puakkham in mi 55 asihzawh aninih ni November 4, 2014 ni in Pakisatan gam khunglam Khyber kual ah bomb nihvei puakkham leuleu a mi 4 sipah in pawlkhat liam uhhi. Pakistan gaalkaap te in hihlam kuam toteng ah June kha pan kipan migilo 1,100 bang golum uha tua leibang siikna angahtoto hikhading ci in ki um mawh hi.\n· Arab gam te lak ah daaipeen phialding a kilam en gamkhat ahi Saudi Arabia gam Shia Muslim te tamteenna Dalwah khuapi sung ah maaituam khat in November 3 ni in mibankaap a mi 5 sipah in pawlkhat liam uhhi. November 4, 2014 ni leuleu ciang akigamla khollo Buraida khua sung ah migilo maituam khatmah in palik 2 leh adang mi 2 kaplum leuleu hi.\n· Virgin Australia vanleeng Company te vanleeng khat November 4, 2014 Los Angeles,USA pan Australia lamzuan a leengding daaileenbuuk toilet keh khia in sawtsimsim akep uh mohkhing,ann khing, Zu khing teng mipi lak ah khuphei viauviau ahihman mipi buai vanleeng kileh kik in LA vanleeng tual tukik hi.\n· Pakistan gam Punjab Province Kot Radha Kishan khua a Pasian naseem Christian Pakistan gammi nupa khat Muslim te Koran ( Lainintho) simmawhbawlsiatsak cih ngahna tawh mipi November 4, 2014 ni in anupa un that lum uha, athah lup khit uhciang aluang nangawn munuamlo uh ahihman haaltum uhhi.Palik te genna ah nupa geel kahot sawm mahmah uha ahizong in mipiten ko nangawn ongsaatzanding ahihman kataai uh cihsan uhhi.


url: =Leitungbup Zomite Tungah Thuzaksakna (18 Nov 2015) :: ZOMI DAILY\nposted on 18 November 2015 at 8:15 pm Lomkholna: GZA, News, Zomi\nLeitungbup ah kikhenthanga om Zomite khempeuh aw, ih biak ih paai Tung Pasian’ min tawh na khut uh kong len masa hi. Note khempeuh tungah Pasian’ daihna leh Ama’ thupha hong tung kimciat ta hen!\nIh lametet ahi, Kawlgam sungah hong tungding kum 5sung Makai kiteelna Nov 8 ni-in Pasian huhna tawh hoihtak phatakin ih nei thei a, Kawlgambup Makai ding leh Zogam Zomite Makai ding siangtho takin ih teel khin zo hi. Mihing ngaihsutna hilo-in Pasian hong piak makai dingte a teel kha ih hih manin teelcing Zomite’ makaite Zomi khempeuh bup tangin pahtawina leh zahtakna hih mun panin kong tangko khia hi. Ih biak Pasian in Kawlgam leh ih Zomi namte makaih dingin Ama’ lim leh vang hong suankim ciat ta hen! Pasian’ deihna bangin hong makaihta un. Zomite khempeuh in na nunguh kong zui ding uh hi. Tua bang mah in, kong it Zomite khempeuh aw, Pasian’ hong piaksa ih makaite nung zuihsiam tumin khut kilenin amau tawh maa pangkhawm dingin kong zawn hi.\nZomite tungah kong kohnop a thupi nihna in, kumsim kumsimin November 28 ni pen Leitungbup Zomite Kipawlna Ni (Global Zomi Alliance Day) ci-in ih ciapteh ni ahihi. Tua ahih manin na omna munmun vuah tua ni phawkin na nazat kim nadingun kong hanthawn hi. Yangon khuapi ah ahih leh tua ni (Nov 28, Sanni ni) in Judson Phawkna Hall pi (No. 143, Myinyekyawswa Road, MBC) ah sun nai 01:00 in kisutuahin limcitakin kibawl sawm hi. Ih minam a it, GZA Thuzeekpi, Rev Dr Do Suan Mung, leh Thuzeekpi huh Rev Dr Go Cin Zam te citna leh siamna tawh neek leh dawn zong neih kisawm hi. No zong na omna mun peuhpeuh vuah ih minamte kikaikhawmin a limci theithei in, nana bawl na dingun hong hanthawnin kong phawksak hi.\nA thupi thumna ah, November kha nipi nunung pen (Tukum-in Nov 19 ni) Zomite in Pasian tungah lungdam koh ni, ZOMI THANGKSGIVING DAY, ci-in ih ciamteh ni ahihi. Tua ahih manin tua nipi ni mah in Zomite tungah na lian tampi hong bawl ih biak Pasian phat in lungdamkohna nana neih ciat nadingun kong phawksak pha hi.\nLeitungbup Zomi Kipawlna Ni (GZA Day) leh Zomite Lungdamkoh Ni (Zomi Thanksgiving Day) te ah Zomi khempeuh kipumkhatin ki-itna leh kihuaina tawh khut kilen kawm-a mai nawt khawm dingin Pasian tungah a thakin ki-apna nana nei ciat ta un. Bang hang hiam cih leh Zomite pen Pasian in Ama’ gamluah dinga hong teel thupha ngah minamte leh Ama’ nasem dinga hong teel Pasian’ zat minamte ih hihi. Ih Pasian tawh mawinawt khawmpeuh leng, ih phut lah ding thuhaksa bangmah omlo ding hi.\nIh biak Tung Pasianin Zomite’ mailam sun nitang hong bang sak hen la, Zomi khempeuh ih omomna ah solkha tang bangin thupha hong pia kim ciat ta hen!\nGZA makaipi khempeuh tangin,\nRev Dr S Pau Khan En\nPrevious: Mailam kalsuan ziading ~ Dr. Ngul Khan Pau\nNext: 2015 Kiteelna ZCD’ Gualzawhna leh USDP’ Guallelhna Kaalthu


url: =US, Kentucky State sung aom UPS Facility ah apuakkham nasia mahmah om :: ZOMI DAILY\nposted on 30 May 2018 at 11:28 pm Lomkholna: News, Sawltak, USA, World\nUSA, Kentucky State sung aom UPS (United Parcel Service) Parcel kikhakna te ii Facility ah apuakkham nasia mahmah om cih Fox News pan kiza hi. UPS te mawtawzat te aki puahphatna “UPS vehicle maintenance facility” ah Wednesday ni in apuakkham ahihi.\nOfficials te genkhiatna ah hih UPS Facility puakkhapna hangin mi 2 liam uh a, tuatepen Local Hospital ah kipuakpah cihi. Tuaban ah adangzong mi 6 peuhmah Hospital kipuakding a, tuate pen ki dalkholhna Precaution in akipuak uhhi ci’n Lexington fire battalion Chief Jason Wells in genkhia hi.\nAliam tepen Hospital akipuak laitak in khua phawk uh a, asihlawh liangdingin ahuaisia aliamgawp cihbang kuamah omlo uhhi ci’n thunei te’n genbeh hi.\nBlue Sky Parkway geinai aom UPS Facility ah apuakkham aom ciangin Lexington Police te’nzong delhpah uh a, hihpen Accident in apuakkham hi ci’n Lexington Police te’n genkhia uhhi.\nVideo: A Kentucky fire official says about a dozen people received medical attention after an explosion damaged a UPS freight hub in Lexington.\nWelding Tanks panin apuakkham hiding in ki ummawh a, apuakkhampen nasialua mahmah ahih manin, inntungkhuh Roof tengzong vangkhia heuhauliang hi ci’n Lexington fire battalion Chief in genkhia hi.\nBanghangin hihbangin Welding Tanks panin puakkham theihiam cihpen hoihtak kancianna Investigation kibawllaiding cihi.\nTuciangciang aki kankhiatna ah hih UPS Facility puakkhapna vaipen aki sawmngiat, aki puakkhamsak cihlamsang hilozaw in, tuahsiatna tawh Accident in apuakkhamkha hiding hi ci’n thunei te’n genkhia uhhi.\nMore: USA, Kentucky sanginn khatah thaukikap, sangnaupang 2 si, adang 18 liam\nApuakkham pen khauhmahmah, huaisia mahmah ahih manin UPS Building zong limsiatzan mahmah hi. Tuaban ah meikuang zong tawmvei omman, kuangman in ahih zongin ki phelhkik theipah cih kiza hi. Sawltak #zomidaily\nPrevious: Malaysia, PJ sungah lamzikpi khakcip in singkung puksuk, mawtaw 4 dengkha\nNext: US Tennessee ah Officer khat kikaplum, akappa matding in kizonsan


url: =TUNGZANG NEWS HEALTH - TUNGZANG NEWS\nCidamna lam tawh kisai\n‘Hepatitis’ a kici ‘Sin natna’ thu theihhuai pawlkhat (ZTK-Muakna)\nEbola zavat natna ading 100 tons zatui zaha puak\nHumanitarian groups in West Africa ah $6 million tawh Ebola zavat natna huhna ding zatui zaha puak uh hi.\nSaturday sanini in ah John F. Kennedy International Airport New York khuapi pan Boeing 747 lengkhia hi Liberia leh Sierra Leone ah Ebola natna a tamna pen ci hi.\n100 tons khuttuam, maituam, puan, miatman, leh Ebola ki lawhlohna ding kidalna ding vantampi puak uh hi.\ncredit; Siam Khaute\nITNA LEH SEX SEX SEX\nTutungin sex tawh kisai tamlo kikum vat dih ni. Ahizongin sex pen greek pau in bang hi a, latin kam panin koi ci danin kilasawn hiam? cih lam hong hilo ding hi. Sex tawh kisai Pasian geelna leh koppih I neih masiah pen kikep siangtho a hoihna khawng hong hipen ding hi.\nBek thamlo in, koppih ding zi/pasal neih masiah bel kikem siangtho ning na cihleh, ‘normal lo’ akl. ‘ki piangthak sak’ ‘ki Pasian thu um sak’ cih khawnga kona zong na lawhtak hi thei ding hi. Hiteng khempeuh pen taksang ding hilo a, a thupi in ngaihsut ding hilo hi. A thupi pen zaw in ahihleh - Pasian ading, na koppih ading leh nang adingin na kikep siangthona pen hizaw hi. ( huizz... intro sau ei )\nSEX PEN :\nZac Poonen in, “Sex zat ding I lunggulhna pen ann leh tawldam ding I lunggulhna mah tawh kibang a, ahizongin hih lunggulhna pen a bawlpa in ama deihna bang taka zat dingin bel geelna na nei hi.”na ci hi.\nTangval tampi in nungakte a khemna uh pen, “Kei nong it taktak leh kei adingin na kiphal kul…” cih hi. Hih pen nungak tampi in taksang in a sianthona uh na tanlawh khin uh a, poi mahmah hi.\n‘Ki-itna – Kitenna - Sex’ cih pen tuni dongin Pasian deihdan hi lai a, I lehbulh khakloh ding thupi hi. Pasian deihdan I zuihna in nungzui nei a, tuate in – akip akho ki-itna leh kingaihna, lungdamna, kipahna leh thupha tampi ahi hi. A langkhat lamah, I lehbulh khak leh zong tua in nungzui mah na nei a, tuate in – kisikna, mindaina, lungkhamna leh thusia tampi ahi hi.\nKOPPIH DING KA NEIH MASIAH BANG HANGIN KIKEM SIANGTHO DING KA HIAM???\n2) Kisikna, minsiatna, lungkhamna leh thusia tampi tawh na kipelh theih nadingin - Kiginni zan a tomvei sung I nopsakna pen nipi khawvak(monday)ciangin pen I kisik mahmah na leh I lungkham kipatna hong suak thei hi. Tua manin ahi thei tanah kidek teta pen hoihpen lo hiam?\nHAKSA LUA LO DING MAW? BANG CIH DING?\nPASALTE IN NUNGAKTE A ZOL ZEL DAN UH A TANGPI :\n4) I kiphawk tawntung nadingin e…! – Natna lauhuai AIDS khawng akl. nau khawng ong paisak le bel kinawh phawk bilbel mah ding nai ve vua. Ahizongin hi bang a kiphawkna pen a deihhuai pen hiam cih bel ngaihsut huai...\n6) Mite’n zong hih khin lel e! - Zuau bulomtang hi ei hih thu bel! Zi/pasal neih masiah siangtho taka akikem dinga akiciam leh akikem takpi mi tampi om hi. Tam lua mai!\nMAWH KHIN KHIAL KHA KHIN NA HIH LEH!\nPORN (XXX lim hoihlo) et a hoihlohna –\nKicing het kei in cin, aizong tu a zah tawh hunsak phot ni. Lungdam!\n2. Zi, pasal naneih khit nat leh tuatawh anuamthei pen dingin om in, zi leh pasal kal ah mawhna cih om lo a, ta leh nau neihna ding bek hi lo hi, Khat leh khat taksa deihna kilungkim sakna ding Pasian bawl cih phawk kik in. lungdam. S.khaute\nEbola kici zavaat namkhat kilawh ziahziahTulaitak alauhuai amanlang Ebola kici zavaat namkhat Africa nitumna gamte ahi Sierra Leone, Liberia leh Guinea te ah kilawh ziahziah in mi 700 val sikhin hi. Hih zavaat pen zawng leh baak tungpan hong kipan khia hidingin ki ummawh hi. Natna angahkha mikhat i ciiltui, khua-ul, sisan, zun leh ek te tungtawn in kilawh ci hi. Hih natna vaanding a Africa ah avazin US gammi siavuan Kent Bradley leh missionary nasem Nancy Writebol te zong tu-in tua zavaat in nalawh ahih manin amanlang theithei US gam lehpuak kikding kithawi ta uh hi. Amau tegel pen Samaritan’s Purse kici cimawh dongtuak te man ngenlo a huhna piakawikawi kipawlna ah nasem uh hi.\nTuciang tua natna bawlna ding zatui kimukhia nailo ahih manin leitungbup kilinglawng hi. Tua manin US kipuak kikding mi 2 te tuan nading vanleeng zong khan atuam vilvel in kibawl sak a, avapua dingte zong Khapi tung kahte bangin khepimuk pan luzangdong kituam sitset sa-in pai uh hi. Tua US gammi 2 te lakah khat pen US natna dalna phualpi Alanta a-om Emory University Hospital zatopi ah kuamah tawh kisawh khasak lo-in kituam koihding ci hi. Ahi zongin bang zatui, zaha tawh bawlding cih kithei khiazo nailo phot hi.\nCancer Natna Leh Leitung mite’ Mailam\nLeitung mihing te’ tungah cancer natna khang mahmah a, tu laitak in mihing million 14 bang thuum in tau in om uh hi. Kum 2025 ciangin million 19 pha hamtang ding a, 2035 ciangin mihing million 25 bang cancer natna hangin si dingin ummawh uh hi.(VOA)\nBritish gam, Liverpool University a mipil mahmah Prof. Richard Home in leitung ah a lamdang natna tuam tuam hong piangin, a omsa natna te\nzong pung semsem/pung hanhan mai hi. Khua hun kisia a, mihing nuntak ki lam dang sak pen, Carbon dioxide(meikhu/huih nin) hang hi lo zaw a,\nleitung mahmah teek ta in a thazaw ta hi. A ma thahatna pi ahi siikhuup lampi( Magnetic Fields/ Earth's magnetic field (also known as\nthe geomagnetic field)) pen kum khat in 15% bang kiam ahih manin tua in ni pan hong pai a lauhuai mahmah radio-activity(cosmic rays) zong\ndal zolo semsem ahih manin cancer nam tuamtuam hong piang hi zaw ci bilbel hi. Hih thu muh khiatna pen Holland gam a mipil hontang khat in zong, “Man mah hi” ci hiau uh hi.\nTua a hih manin natna damna dingin zatui lamte sangin setlam/datlam mipil(Scientist) te din mun thupisak zaw ta hi. Zomi khangno mipil te\naw, cancer natna damsak thei zatui hong kankhia un. Thungen in hanciam le hang a, mu khia zenzen tana le hang pen mikhat guak/kia bek in zong\nZogam paallun sak zo pah ding hi hangh.\nLeitung kiimkot a kigan siikhuup dat/tha hatna(geomagnetic power) pen a dimkik sak na ding datmeitang leh datkhau bawlhak mahmah ding hi.\nMihing in bawl mah leh zong ki datlaih( shock/ဓာတ္လုိက္) ding a, leitung kaang tum veve ding hi. Pasian bawlsa siikhup tha in mihing te\ndatlaih sak lo in, a lungtang sihui leh sisan te thapia zaw bilbel hi. A bawlpa in hun sa a hih manh in, tomkaal leitung hong bei leh cancer\nnatna zong kisam hamtang nawnlo in a vekin hih lei tung i nusia ding hi. Tua hun ciangin vantungah munkip I neih ding thupi mahmah hi.


url: =Laithiangtho Kumpite Khatna 17-18 ~ Thu Tatuam (Siyin News)\nLaithiangtho Kumpite Khatna 17-18\nTuesday, May 05, 2015 Laithiangtho Dokna No comments\n1. Kumpi akua kungah Elijah in nguatui hanh tu thu son ziam? a. Jeroboam b. Ahab c. Asa\n2. Elijah in nguatui hanh tu thu ason zawk koisung pai ziam? a. Camel mual b. Cherith luam c. Jordan ngun\n3. Elijah hawna meingong nupinu koisung om? a. Samaria b. Gath c. Zarephath\n4. Elijah le Meingongnu bangba paupui ziam? a. Ausan b. Zakkhom tu paupui c. Khuangai nataw\n5. Meingongnu in atapa ii thina ahang sia ___ ci hi. a. A natna hang b. A mawna hang c. Doaite ii vawt hi\n6. Elijah in atapa thu anget sak laitak Meingong nu omna? a. Khuapi puasang b. Mualtungah c. Inn nuai\n7. Ahab maan sung Israel ah kumbangza bangh ngua zu ngawl ziam? a. 5 b. 3 c. 7\n8. Obediah in Kamsang 100 sia koisungah seal ziam? a. Tuikhuuk sung b. Lianghawng sung c. A inn sung\n9. Ngamkhen ukte in, a bang thu Ahab tungah kiciam ziam? a. Ngal kisim tu thu b. Neakthei kaikhop tu thu c. Elijah om ngawl thu\n10. Elijah in Baal kamsangte taw koisung ah kidem ziam? a. Camel b. Olive mual c. Sinai mual\n11. Baal le Asherah ii kamsang bangza pha ziam? a. 770 b. 850 c. 950\n12. Sun hun ciang Elijah in amate ___tu hong kipan hi. a. zaaktaak piak b. pai san c. nunau in ciammui\nKumpite Khatna 17\nElijah le Nguatui Hanh hun\n1Gilead ngam Tishbe panin kamsangpa khat ahi Elijah om a, ama in Ahab Kumpipa munah, “A na ka sep sak Israelte ii a nungta Pathian TOPA ii min taw nang tungah kong sonna pan, keima ii ci kik mateng daaitui ahizong, nguatui ahizong kum nii, kum thum sung sia hang tu hi,” ci hi. *\n2Tua zawkciang TOPA in Elijah ii munah, 3“Hi mun nusia in a, nisuana sangah Cherith luam hui ah buu tan. 4Luam in na zak tu tui hong sik tu a, taciang ngam va-akte in nang tua munah an hong puak tu in thu pia zo khi hi,” ci hi.\n5Elijah in TOPA ii thupiakna mangin, Cherith luam ah pai in tua munah taam hi. 6Ama in Luam tui dawnin, ngam va-akte in zing sim nitak sim in anluum le sa puak hi. 7Tawm vei zawkciang nguatui kisap hu in luam sia kang hi.\nZarephath a Meingong nu le Elijah\n8Tua zawkciang TOPA in Elijah munah, 9“Tu in Sidon hui ah a om khuapino Zarephath ah pai tan a, tua munah om tan. Tua munah meingong nupi khat nang hong vaak tu in thu pia zo khi hi.” * 10Tua ahikom Elijah Zarephath ah pai a, khuapi kongpi a thet ciang, ama in meingongnu khat thingtom in om mu hi. “Tui dawn khat hong puak tan,” ama ii tungah ci hi. 11Tui la tu in a pai ciang, “Nong hesuakna in anluum zongh hong paipui tan,” ci in oksan thua hi.\n12Ama in zo a, “A nungta TOPA na Pathian taw anluum nei vet ngawl khi hi ci in ka kiciam hi. Ka nei buppi sia kuang sungah anvui tawm le thawl sungah olive thau tawmno khat bek nei khi hi. Hi sungah kong pai sia thing tawm tomin ciapui a, ka nei sun teng ka tapa le kei atu in vawt tu khi hi. Tasia ka an neak khakbel hi tu a, tua zawkciang pukthi tu khu hi,” ci hi.\n13“Thintoi heak in,” Elijah in ama tungah ci hi. “Pai tan a, na an va vawt tan. Ahihang a masa phit in na nei sung pan kei atu luumno khat hong vawt tan a, kei hong puak tan, tua zawkciang nang le na tapa atu a om lai teng sung pan vawt in. 14Banghangziam cile hi sia sia TOPA Israelte ii Pathian pauna hi: ‘Kuang sungah anvui taw kipeal ngei ngawl tu a, thawl sungah sathau sia, kei, TOPA ii nguatui hong puak mateng kang ngei ngawl tu hi,’ ” ci hi.\n15Meingong nu in Elijah ii sawl bangin pai in ngamta a, taciang amate in ni tam mama sung an a khom tu nei uh hi. 16TOPA ii Elijah tungah kamciam a piak bangin, kuang sungah anvuite thot ngei ngawlin, thawl sungah sathau a kang bua hi.\n17Tua zawk tawmvei ciangin meingong nu ii tapa sia a cii na a; zawm va-ial in a khakbel ciang thi hi. 18Ama in Elijah ii munah, “Pathian ii mihing pa awng, banghangin hi bangin hong vawt ni ziam? Hi sungah nong pai sia ka mawna teng Pathian in phawk sak in, ka tapa ii thi natu in vawt ni ziam?” ci hi.\n19“Patang sia keima hong pia tan,” Elijah in ci hi. Ama in patang sia a khut sung pan la hi, ama ii omna inntung khaan ah toai to in, lupna tungah sial hi. 20Tua zawkciang nging takin thu ngen hi. “Aw, TOPA ka Pathian awng, banghangin hi bang meingong nu tungah a lipkhap huai mama in ngamta ni ziam? Ama in kei sia hong hesuak a hong vaak kasap tu in a tapa thalup sak ni hi,” ci hi. 21Tua zawkciang Elijah in patang ii tungah thum vei kizalh in bok a, thu ngen hi. “Aw, TOPA ka Pathian awng, hi patang tungah nuntakna pia kik in!” ci hi. * 22TOPA in Elijah ii thungetna zo a; patang sia hu hong sang kik tu in kithoai a, hong nungta kik hi.\n23Elijah in patangpa sia inn nuai dawl a nu kungah paipui suk kikin a nu munah, “En in, na tapa nungta hi,” ci hi.\n24Ama in zo a, “Tu ahile nang sia Pathian ii mihing khat hi a, taciang TOPA sia nang tungtawn in hong pau hi, ci in hong he khi hi,” ci hi.\nKumpite Khatna 18\nElijah le Baal ii Kamsangte\n1Nguatui a hanh zawk a kum thumna zawk hiat ciangin TOPA in Elijah munah, “Pai tan a, Kumpipa Ahab mai ah kilak tan, taciang ngua kong zu sak tu hi,” ci hi. 2Tua ahikom Elijah dingkhia hi.\nSamaria a kialpi sia a haksa bel hun laitak ahi hi, 3tua ahikom Ahab in Obadiah, kumpi inn a uk pa samin (Obadiah sia TOPA a bia thu um khat hi a, 4Jezebel in TOPA ii kamsangte a thalup lai in, Obadiah in tua kamsangte zakhat la in, lianghawng sungah pawlkhat ciang sawmnga veu khen in pawl nii seal hi, taciang an le tui sik hi.) 5Ahab in Obadiah munah, “Ih siphute le laate a nungta in ih kep thei natu in, a kicing lopa te ih mu ziam maw, ngam sung tuinaak theampo le luam theampo ah pai in zong ka tawng. Ih ngannote khat zongh ih thalup kul ngawl tha tu hi,” ci hi. 6A ngamkhen koi sia sungah amate akua pai in zong tu ziam ci in thukimna vawt a, taciang amate ii pai natu san tek ah paikhia uh hi.\n7Obadiah in a paina lam tungah thakhat thu in Elijah taw kisi hi. Ama in tel a, ama ii mai ah a niamin kumsuk a, “Nangma tatak ma ni ziam? Topa awng,” ci in dongh hi.\n8“Hi khi hi, keima Elijah khi hi” ci in zo hi. “Pai tan a, na topa kumpipa munah hi sungah ka om hunlam son tan,” ci hi.\n9Obadiah in zo kik a, “Kumpipa Ahab ii hong thalup tu lau huaina sung nong thet sak liang tu in bang khialna nei khi ziam? 10A nungta TOPA na Pathian taw kiciam in hong son hi tong, ngamsung theampo ah kumpipa in nang hong zong sak hi. Ngam khat ii ukpa khat in nang sia ama ii ngam sungah om ngawl hi ci in thu a ko le Ahab in tua ngam ah nang hong kimu zawk ngawlna thu tua ngam ukpa kiciam sak hi. 11Taciang tu in nang hi sungah na om sia son tu in ama kungah pai le hong oai ni ziam? 12Ka pai po ciang Pathian ii thaa in nang sia heak ngei ngawlna mundang khat papo ah hong tua luilam le bang law tu khi ziam? Tasia ciang Ahab munah nang hi sungah om hi ka ci ciang ama in hong mu zo bale kei sia hong thatlum tu hi. Ka no ciang a thu um a, TOPA a bia pa ka hi hunlam sia ciamtee in. 13Jezebel in TOPA ii kamsangte a thalup lai in, amate lianghawng sungah sawmnga veu in khenin, zakhat ka seal a, an le tui taw ka vaak thu za ngei ngawl ni ziam? 14Tua ahikom bangbangin nang hi sungah na omna thu kumpipa kungah son tu in hong sawl thei ni ziam! Ama in kei hong that tu hi ngawl ziam?” ci hi.\n15Elijah in zo a, “A na ka sep sak Vaanglianbelpa TOPA min taw kiciam khi hi, kumpipa mai ah tu ni in kilak tu khi hi,” ci hi.\n16Tua ahikom Obadiah in Kumpi Ahab kungah pai in a son ciang, Ahab sia Elijah taw kimu tu in dingkhia hi. 17Ahab in a mu ciangin ama munah, “Israel ngam sungah ngimna a nasia bel a piang sak pa hi sungah om ni ziam!” ci hi.\n18“Kei ngimna piang sak ngawl khi hi,” ci in Elijah in zo hi. “Nangma ni hi, nangma le na pa nu hi. Nangma in TOPA ii thupiak ni ngawlin Baal milimte bia tawntung ni hi. 19Tu in Israel mite theampo kei taw Carmel mual ah kisi tu in thupia in. Baal ii kamsang 450 te hong paipui tavun, taciang pathiannu Asherah ii kamsang 400, Kumpinu Jezebel ii vaak teng zongh hong pai tahen,” ci hi.\n20Tua ahikom Ahab in Israel mite theampo le Baal ii kamsangte sia Carmel Mualvum ah sam hi. 21Elijah in mite kungah paito in, “Na thin uh na khensat natu in bang tan vei hai lai tu nu ziam? TOPA sia Pathian ahile ama bia vun; ahihang Baal sia Pathian ahile bia vun!” ci hi. Ahihang mite in kam khat zongh pau ngawl uh hi. 22Tasia ciang Elijah in, “TOPA ii kamsang sia kei bekma taanglai khi hi, ahihang Baal ii kamsangte sia 450 om hi. 23Khuital nii hong paipui tavun; Baal ii kamsangte in khat la sak vun a, amate in ngo in, semneen in thingkang tungah koi sak vun— ahihang meitaw heak vun. Keima in khuital dang khat sia tabangma in ka vawt tu hi. 24Tua zawkciang Baal kamsangte in amate pathian munah thu ngen hen, taciang kei sia TOPA tungah thu ka ngen tu a, taciang meikuang taw thunget hong zo sia Pathian hi,” ci hi.\nMipite lungkim in au uh hi.\n25Taciang Elijah in Baal ii kamsangte munah, “No tam mama na hi uh ciang, noma khuital khat la in biakpiakna tu vawt masa vun. Na pathian uh tungah thu ngen vun, ahizong thingkang tungah meitaw heak vun,” ci hi.\n26Amate kungah a kipaipui khuital sia amate in la a, a vawt tu bang a vawt zawk uh ciang sun dong Baal tungah thu ngen uh hi. Amate in au a, “Hong zo tan, Baal awng!” ci in amate ii a cian biaktau sia ii kiimkot ah laam uh hi. Ahihang zona hong pai bua hi.\n27Sun hun ciang Elijah in amate nunau in ciammui tu hong kipan hi: “A nging zaw in thungen vevun, ama sia pathian hi ngawl ziam! Ama mangngai in om ziam, awnghaw ziam, tua ahibale ama khualhaw ziam khat hi thei tu hi. Tua ahibale zong ama mu khawng hi thei tu hi, na phok uh kul tu hi!” ci hi. 28Tua ahikom kamsangte in nging zaw lai in thu hong ngen uh a, taciang amate ii zeksa ngeina om bangin naamte, naamzumte taw amate le amate chisan a luan dongin ki at uh hi. 29Sun ni kaai dong amate sia au lialua in om uh hi; ahihang zona hong pai ngawl a, aw khat zongh kiza ngawl hi.\n30Elijah in mihingte munah, “Keima kung a nai zaw in hong neak tavun,” a ci ciang amate in ama ii kiimkot ah hong kikhawm uh hi. TOPA ii biaktau a kibaltham sia hong pua hi. 31Israel ci in TOPA ii min a piak pa Jacob ii tate nam sawm le nam nii sim atu in suangtum sawm le nii la hi. * 32Hi suangte taw ama in TOPA biakpiak natu biaktau sa kik hi. Ama in tua kiimkot ah tui gallon li bang a ta thei tu dum to hi. 33Tua zawkciang ama in thingkangte biaktau tungah koi in, khuital sia semneen a, thingkangte tungah koi hi. Ama in, “Phealpuite li dim tui hong dim tavun a biakpiakna tung le thing tungah hong sung tavun,” ci hi. 34Amate in tabangma in vawt a, ama in, “Hi kik vun,” a ci ciang— amate in sung kik hi. “Khat vei ma hi lai vun,” ci hi — taciang amate in tabangma vawt uh hi. 35Tui sia biaktau kiim ah hong luang a, dum sung hong dim hi.\n36Nikaai sang biakpiakna hun hong thet ciangin Elijah in biaktau neak in, thu ngen hi. “Aw TOPA, Abraham, Isaac le Jacob ii Pathian awng, tu in nang sia Israelte ii Pathian hi a, taciang kei sia na naseampa ka hi na taw nong sawl bangin hi bang teng ngamta khi hi. 37Hong zo tan TOPA, hong zo tan, tua hi le hi mite in nang sia TOPA Pathian hi a, taciang amate sia nang kungah heak kik sak tu ni hi,” ci hi.\n38TOPA in meikuang hong puaksuk a, sangaw biakpiakna, thingkang, suangtumte haltham in, lei zongh kaang keak sak a, dum sungah tuite ko sak hi. 39Mipite in hi sia a mu uh ciang amate le amate sia lei ah hong kisep suk a, hi bangin au uh hi, “TOPA sia Pathian hi; TOPA bekma Pathian hi!” ci uh hi\n40Elijah in thupia a, “Baal ii kamsangte man vun, khat zongh suakta sak heak vun!” ci hi. Mipite in amate man siat a, taciang Elijah in Kishon Lui ah lampui sukin tua munah that uh hi.\nNguatui Kanna Veng\n41Tua zawkciang Elijah in Kumpipa Ahab kungah, “Tu in pai tan a, an va ne tan. Nguatui hawk liang a hong pai tu za khi hi,” ci hi. 42Ahab an a neak laitakin Elijah sia Carmel Mualvum ah kaato a, lei ah kunsukin, a khupte nii kilaklaw ah a lu phum hi. * 43A naseam pa munah, “Pai tan a, tuipi sung en tan,” ci hi.\nA naseam pa pai in hong heak kik a, “Bangma mu bong,” ci hi. Sali vei vaset Elijah in a naseam pa pai in en in sawl hi. 44A sali veina ciangin ama hong heak kik a, “Meeikaaino khat khuttum saang lianzaw ngawl khat tuipi panin hong paito ka mu hi,” ci hi.\nElijah in a naseampa thupia a, “Kumpipa Ahab kungah pai tan a, a ngalleang sungah kaato in, ngua ii ama a khaktan maa in, inn ah cia tahen, va ci tan,” ci hi.\n45Tawmvei no hun sungin van sia meeivom taw dim in, vui va tu in kipan a, ngua nasia takin zuk tu kipan hi,. Ahab zongh ngalleang tungah kaa in, Jezreel ah cia kik tu in dingkhia hi. 46TOPA ii thahatna Elijah tungah hong pai a, ama in a kawng san ah a puante ngat takin sawmin, Jezreel dong Ahab ii mai ah tai hi.


url: =Zomite, Mual ah i suakkhawm liailiai di’ai ve… ~ Pau Khat Suan :: ZOMI DAILY\nposted on 14 November 2016 at 10:45 pm Lomkholna: News, Paukhatsuan, Politics, Zomi\nZomite kithutuak lo kici. Ahi mah hiam?\nZomite kithutuak lo cih pen dikkhin taktak in ka ngaihsun kei hi. A beisa Minam vai vaihawmnate i etkik ciang, ki thutuah loh luat lawmlawmna omlo in ka ngaihsun hi.\nMinam vai vaihawmna leh sepna tampite lak ah mipi tawh kisai a a kisem deuh pawlkhat enkik pak lehang…\n1)cimawh dongtuak huhnate leh panpihnate – hihtheih bang ciat in kipang hi.\n2) GZA – a langpan tam samlo hi.\n3) ZTK – mipi kihel zuahzuah theihloh hang langpan galbawl, dembawl cihte om samlo hi.\n4) 914 – Zomi – nakpitak mah in hihtheih zah in kipang ciat hi. A pualam helhhawtna leh angsung ultunna tawm in ong su nawngkai kha bek a, tua zong a tawm zaw thamtham hilel sam hi.\n5) 2015 – Kitelpi ah Minam minsel Party mah tha kipia ciat sam hi. Party siksan a tutna kituh ahihman in kidempih nei hi a, mi khempeuh a pangkhawm theilo ding mah hi. Tua pen i sansiam ding hilel hi.\nKithutuak khang, kipawlkhawm thei khang, ki-pumkhat thei khang cihcih pen dik khinlo in ka ngaihsun hi.\n“Ki-thutuak khang, ki-pumkhat khang” …. acici pawlkhat bel kipawlna khat bek, party khat bek, makaihna khat bek nuai ah ( esp. ama’ khut nuai ah ) mi khempeuh puk diamdiam ding, cihcih mang ding, ut bangbang a pei melmel ding cih dictating lungsim tawh a gengen hizaw kasa hi.\nMinam ki-thutuak, ki-pumkhat cih pen “minam vai” ah goal khat, target khat, Kungmuipi khat nei a, tua Minam Kungmuipi zuan a i paina ah eima’ kal ciat tawh pai i hih hang i zuat, i ngim, i tup, i ngatna kibang a paikhawm i hih nak leh a ki-thutuak leh a kisap bang a ki-hualkhawm ziau thei ding ihi hi.\nTuabang dan a ei’ tha ciat, ei zia ciat tawh masawn a i pai laitak ong thanem sak thei ding kinial kiselna, angsung huaihamna leh mi tawmkhatte bek hamphatna ding lunggulh luatna, mipi makai a kinei in mipi maikhak a suaksak thei thu le la, zia le tong khempeuh i pelh ding, a hithei zah a i nilkhiat, i pampaih ding kisam mahmah ding hi.\nA masa pen in, Kawlgam a a kihua mahmah “Cronyism, Nepotism” cihte Zomite’ politics bek hilo, kipawlna neuneute leh Biakna pawlpi sung nangawn ah zungthuk kha lua ahihman in tua zia le tong i nilkhiat, i pampaih ding kisam mahmah ding hi.\nA nihna ah Zomite mimal khatciat mahmah ei le ei kitel lo pi in i kim i pam musit siam lua pahpah i hihman in, ei le ei ki musit a, kitel sawm masa kawm a i kim i pam i khaudak siam ding kisam ding hi.\nTua khit ciang i muhna siang ding a, i vaihawmna in sanggam unau khat, behkhat phungkhat bek hi nawnlo in zaipi huam a i minambup a huai zo vaihawmna, sep le bawlna, manawtna ah ong picing sak semsem ding ahi hi.\nTuabang ciang in i minambup a i Kungmuipi alangtang in ki neikhawm thei ding a i tha neihzah ciat, i hatzah, i pil i siam zah ciat tawh tua Kungmuipi zuankhawm in mual ah suakkhawm liailiai thei ding ihi hi.\nTuaci bang in Zomite Mual ah i suakkhawm liailiai di’ai ve.\nPrevious: Tuzan ciangin Kha golpen leh vakphapen kimu theiding ~ Thang Khan Lian\nNext: Hillary in FBI Director pa’ hangin kiguallel hi ci ~ Thang Khan Lian


url: =Zogam maban mimal lunggelna :: ZOMI DAILY\nZogam maban mimal lunggelna\nposted on 26 April 2021 at 9:45 am Lomkholna: Kamsuanmung, News, Politics, Zomi\nKalaymyo huamsung February kha pan kipan lampitung lungphona kinei toto hi. March kha lang valpan kipan mipi lungphona hong khenkham hong kap in zong mat hong nei to uh hi. Mipi lampam zong nuntakna hong beilawh hong omta hi.\nNaute zong alawm agual te aki man tawh a si tawh hong om takteh na sa mahmah in kidalna le kisaple dokik theih ding lunggulh in minam sung a kipawlna omte tung hopihna le zopna nei ngeingai a tua kipawlnate in ei buai ding hinailo ei kalsuan zia policy tawh kituaklo ci uh hi.\nMarch kha sung ciangciang naupangte lunggulhna le lametna hong ngahloh uh teh bangbang aizong a leitangh tung ah (ground ah) kasam kin luamahmah ta ahih teh ci kipawlna omsa te sung mite mah tung lampi zialetong dong in tua lamlahna zui in amau teng mah kikum to in neih bangbang tawh nanding le a vengveng pan simding hong kithawi khia uh hi.\nKhangno vai le kisam kin luata ci in kiallap in a vengveng, a munmun le a khuakhua (Tonzang, Tedim, Theizang, Khaikam, Munlai, Tahan, etc.) ah kizom to deudeu uh in khut siam pawlkhat in amau hih theih bangbang (eg. saili, gas thau, huih thau, zothau, tangkhat thun thau etc.) tawh pan hong lato tek uh hi.\nHun tomno sung hipan le kilawm napi in meeting bang 20 veival bang nei man khin uh a kipawlna kilam zia zong “ZOMI FEDERAL UNION” ci in tua nuai ah,\n– Supreme Council (mi 7) (Tedim 2, Tonzang 1, Kalaymyo 1, Yangon 1, Overseas 1 le teltuam 1)\n– Department 5 (Finance Dep, Public Relations, Supporting Dep, Federal Army, Admin Team)\ncihbang in akilam khin nahi uh hi.\nApril kha sung hong tuntak teh naute omna phual teng buluh hong kipan uh a vanneihte kikimloh na hangtawh suahtak theih bangbang in kitai khia tek in tu in gamlak a om tawh, gamgi lam a om tawh le gamveng sung a na tung tawh cihbang in kihem khia tek pak phot uh uh hi.\nTuabang kawmkal ah a tung a naute lunggulh a tangtung lo pen tun hong kilim patsawm mahmah din mun hong om in kiallap a ading kipawlnate mawhsakna ki zazelzul hi.\nNaute in a cimawh laitak vua huhna a ngahloh uh teh alem bangbang tawh le amau mite mah i lamlahna tawh hong dintoh na uh pen a omsa kipawlnate a demnuam cih hipeuhmah loding hi.\nGeneration xyz zia le dan zui in ding pah ding, gel pah ding, kuan pah ding etc. cihdan hi in a omsate thusim lohna, demnopna le donopna hipeuhmah lo khading uh ahih manin ki telkhialh khak hetloh ding thupi mahmah ding hi.\nLunggulh le tupna kibang lua pha mahmah khading ahih manin makaipite maitang kimu tuah in holim kumkhawm thei hile uh deihsak huai mahmah hi. Khangthak khangno a qualified mahmah le a semngam zong honkhat hong dawk khia sa ing.\nTutung in Zogam, Zomite ading khangthak khangno, khanglai, khangham kipawlkhawm ngeingai a Zogam maban kalsuanna ah alimci mahmah hong piankhiat na hong hihen ci in ommuan munpan lunglai ah nana gelgel ing ee.\nBehlapna: Kuamah mawhsak nopna hilo, gamle minam hoih nading vei luat natawh mimal muhna ciang hilel hi. Ngaihsutna kibang kim hetlo ding ahih manin ei ngaihsutna tawh aki tuah keileh kimaisak ni. Kam Suan Mung\nPrevious: Thungetna mah na thupi veve\nNext: Federal or Isolation? (Belpawl maw Tangdin?)\nRev. Khoi Lam Thang Gangaw tunmadiak ah mawtaw Accident ~ ZD


url: =Kei a Nungta hi nawn Loin Khrih a Nungta hi ta :: ZOMI DAILY\nKei a Nungta hi nawn Loin Khrih a Nungta hi ta\nposted on 29 December 2014 at 7:19 pm Lomkholna: Article, SuanghDal\n(It is no longer I who lives, but Christ who lives in me)\nPasian’ muhna ah Khrih tawh pumkhat, Khrih’ dikna thu-ummite’ tungah ahi zongin, a telsa mawhnei mite’ giitlohna khempeuh Khrih tungah a hi zongin kisilh sakna pen lohsakna (atonement) kici hi.\nPiangthak khin thu-ummite pen Lampi khat bek tawn ding ahi hi. Kam dangin gen le’ng pianzia khat bek a nei dingte ih hi hi (One nature). The believer is compelled to face one direction only. Ahi zongin kidop dingah Khrih na nuntakna sungah a nungta hi beka, nang na hihna thu a bei hi lo hi. Na pianlui ziate pen na Pianzia ding hi nawn lo hi. Ahi zongin tua na pumpi hong nawng kai sak mawhna pan a suakta siang na hih nai lohna thu a gen nuam ih hi hi. Mawhna bawl kha zel lai mah hi, cihna hi a, tua banah ih mawh ih khialh ciangin ih sunga om Khrih hi loin eimau mah hi zaw hi hang, cih thu a gen nuam ih hi h.\nPianzia khat bek a neita Christian te ih hih kul hi. Puan kisawp khin hi. A keu dingin kipho hi. Ahi zongin kawt lai deuh hi. Tua a kawt lai zia pen a pianzia hi nawn lo hi. Puan kisawp kawt lai khat ii pian zia pen keu siang ding pian zia khat bek hi. Christiante nuntakna zong thu nih kikal ah om lai ih hih hangin tua a kawt lai mawhna pen ih pianzia hi nawn lo hi. Ahi zongin tua tawh ih kipeng thei nai kei hi. Na mawhna na thah kul lai hi. Mawhna na thah kei leh mawhna in ong that ding hi. Piangthakte pen mawhna thatte hi a, Lawkitte pen mawhna’ thahte hi.\nAlui nate: A lui khempeuh sia khin lo leuleu a, a thak khempeuh zong hoih khin lo hi. Ih gen nop thu in, pianlui ziate ah kileh kik lo ding cihna hi. There can be no going back to former ways. Hih lai mun ah, ih pianlui mawhna Khrih tawh sikhawm khin cih thu a gen nuam hi hang a, vantung mi kisuak pah lian paubang nawn lo perfect ta cihna hi lo hi. Ih ngahsa gumna pen kileh kik, hong kisut kik, taan kik cih bang om lo cihna zong hi. Singlamteh tungah ei a va si lian ih hih loh hangin Jesuh tawh a si khawm min tangte hi hang. A gilote ih hih hangin Jesuh’ dikna ah upna tawh ih ki-ap manin diktang mite hi hang. Khrih le a Singlamteh thu hangin a thuak tangmi, sikhawm tang mi, a dikkhawm tang mi, a zui zo tang mite ih hi hi. I am crucified with Christ.\nAhi zongin ei Christian te pen a hikhin hotkhiatna le a hi siang nai lo hotkhiatna the “already” and “not yet” hun sungah a om lai hi hanga, tua sihna ii vangliatna in sawp siangna hun sungah ong koih lai hi (Titus 3: 6). Hi khin zo cih ciangin, Topa’ ong sepsak tatkhiatna thu tawh kisai ah eite’ behlap theih om nawn lo kicing khin cihna hi a, ahi siang nai lo hotkhiatna cih ciangin Jesuh’ ong kum kik ding hun beina (the consummation) thu a gen ahi hi. Tua ahi manin, eite pen mawhnei mi mawhna hong kimai sakte ih hihna ih kimuh ih kitel kul hi. We are forgiven sinners (Martin Luther). Mawhna hong kimaisak Mawhnei piangthakte ih hihna mangngilh huai lo hi. Lungdamna ciapteh huai hi. Ih hauh ciangin a hausa-in a piang ih hih loh lam tak mangngilh huai lo hi. Hih pen pawlkhatte in mawhna bawl thei lai a cihna sa uh hi. Pawlkhatte leuleu-in Kei hi nawn loin ka sungah a nungta Khrih hi, a cih ciangin mawhna tawh kisai ah Khrih’ nun takna ngawh-in amah kipeng sak hi.\nHih lai mun ah, pianlui hanciam zia tawh nungta nawn loin Khrih upna sungah nungta, ih sungah Khrih a nungta ahih nadingin Kha Siangtho gahte gah sak kul, cihna hi. Si le sa tawh nungta nawn lo Kha Siangtho tawh nungta ta cihna hi. Kha gah pen, kamtuam pau, thusuak, kamsannate hi masa loin Gal 5: 22na sung ate hi masa zaw hi, na sim in. Tulai kha mite in hih mun a Kha Siangtho gahte a gah lo tam mahmah uh hi.\nKa sungah a nungta Khrih ahih ciangin keima’ mimal deihna bangin gamta luhek nawn loin, keima’ deih bangin geel ziauziau lo ding cihna hi. Lai Siangtho in bang gen cih thupi hi. Ci le sa deihna in kipawlna hi a, kibatlohnate gen nawn lo ding ci hi. Ahi zongin Lai Siangtho in kibatlohna ahi tua Jesuh Khrih le a Singlamteh (Christ and Him crucified) thu mah gen bel in nei ding ci citciat se hi. Jesuh tawh a kipawlte piangthak kici a, a nuntakna kikhel hi. Sunglam kikhelna hi a, pualam lawhcinna hi khin lo hi. Manphatna zong kilamdang hi. Ih manphatna hong kimu hiam? A manphatna ih mu thei hiam?\nKhrih a nungta sakte a mau le a mau kimit suan tawm loin Khrih mitsuan tawntung uh hi. Singlamteh pen Pasian in amaute a thuaksakna, Khrih tawh a sihkhopna bangin mu khin zo hi. Amau le amau kihotkhiat sawmte hi nawn lo uh hi. Jesuh in amaute’ adingin Singlamte tungah biakna a piak sak a thupi pen hi a, singlamteh pen mawhneite’ leibat a kilohsakna le Khrih tawh a kipawlna lim ahi hi. Tua ahih manin Paul in Jesuh le a Singlamteh bek ka kisialh pih hi, na ci hi. Khrih tawh na si khawm nai hiam? It is no longer I who lives but Christ who lives in me.\nPrevious: Bangcih Gamtat leng Hoih\nNext: Kanu in hong ci


url: =Top Villas in Palaiseau in 2020 | Expedia\nPalaiseau VillasCurrent page Palaiseau Villas\nPalaiseau Travel GuideFlights to PalaiseauThings to do in PalaiseauCar Hire in PalaiseauPalaiseau Holiday Packages\nPhoto by Ecole polytechnique Université Paris-Saclay (undefined)\nSearch Villas in Palaiseau\nCheck prices on Villas in Palaiseau\nTonight8 Aug - 9 AugCheck prices in Palaiseau for tonight, 8 Aug - 9 Aug\nTomorrow night9 Aug - 10 AugCheck prices in Palaiseau for tomorrow night, 9 Aug - 10 Aug\nNext weekend14 Aug - 16 AugCheck prices in Palaiseau for next weekend, 14 Aug - 16 Aug\nFeatured Villas in Palaiseau\nThe price is Rs8,928 per nightRs8,928\nSee all available properties in Palaiseau\nOther property types in Palaiseau\nThe price is Rs4,623 per nightRs4,623\nSave Aparthotel Adagio access Palaiseau Saclay to your lists\n6 Boulevard Gaspard Monge, Palaiseau\nThe price is Rs4,978 per nightRs4,978\n"A nice new hotel with large fresh studios in a quiet area with good connection to Massy and Paris."…""A nice new hotel with large fresh studios in a quiet area with good connection to Massy and Paris."WWW…"\nSave Tulip Inn Massy Palaiseau Residence to your lists\n21 Avenue Des Allies, Palaiseau, Essonne\nThe price is Rs5,781 per nightRs5,781\n"The security was very good nd the room was comfortable. Although there was a kitchenette with appliances and a fridge there was no coffee maker nor table to eat at."…""The security was very good nd the room was comfortable. Although there was a kitchenette with appliances and a fridge there was no coffee maker nor table to eat at."WWW…"\nMore accommodation types in Palaiseau\nVillas in Orsay\nVillas in Saclay\nVillas in Massy\nApart Hotels (113)


url: =Tulaai Leitung Thuthang Tuamtuam Updates Dec 29-30, 2014 :: ZOMI DAILY\nposted on 30 December 2014 at 9:43 pm Lomkholna: Khawmpau, Myanmar, News, World, Zomi\n· Kachin gam Chikhuah township lagui khuakiang ah KIA gaalkaap te leh Kawlgam gaalkaap te December 28 ni in nasiatak in kikap uha, KIA gaalkaap khat si in KIA te thau khat leh atang tang 20 kawlgam gaalkaap ten matsak uhhi. December 29 ni in langnih pan lasaan uha, gaalgim nam viauviau hi. rfa.kachin news\n· Greece gam Corfu leh a December 28 ni a akang Norman Atlantic tembawpi tungtuang misi 10 December 29 ni in phata a acianlaai mihing 427 te cidamtak in kihonkhia khin zo hi ci in Khualzin gamvaaknalam Minister Maurizio Lupi in December 29 ni in genkhia hi.bbcnews.com\n· Indonesia gam leh Singapore gam kikaal a vanleeng kia peen Tuipi taw kawdok ah omhamtang ding hi cih ninih sung azonkhit uhciang Indonesia vanleeng zong makaaite in December 29 ni in genkhia uha, December 30 niciang abukmun uh khan in zongkikding uha, US kiang ah nonghuhloh uh phamawh hi ci in Indonesia ten ngen uhhi. cnnnews.com\n· Nigeria gam a kibusa Boko Haram migilo te gaalkaap 1,000 in Cameron leh Nigeria gamgi dung a om khua 5 te December 28 ni in busim uh ahihman in Cameron gaalkaap te Boko Haran te phualpi teng December 29 ni in nasiatak in vanlam pan bomb khiat uha, Boko Haram migilo 40 si in Cameron gaalkaap 1 si hi. bbcnews.com\n· Liberia gam sung ah Ebola natna khang semsem ahihman in Ebola natna tawh asite vui nading in acre 50 haanthak December 29 ni in honna nei uhhi. Liberia,Sierra, Leone leh Guinea gamte pan misi 20,000 cingta ci in WHO leitung cidamna encik pawl in genkhia uhhi. bbcnews.com\n· Iraq gam khuapi Baghdad khuapi kiang a om Samarra khuapi IS migilo te in December 28 ni in buluh uha, Khuapi daalzawh nading in Iran gaalkaap ten ahuhna pan Iran gaalkaap mang khat ahi Brigadier General Hamid Taqavi si in pawlkhat liam uhhi ci in Iran kumpi thunei te in December 29 ni in taangkokhia uhhi. voanews.com\nPrevious: Kumthak ading thalak nading leh phawk dinga ka deih thu pawlkhat\nNext: Kumthak leh ih nuntak kaalsung ama nungzui a hong makaihding hoihkhat\nJohor ah suisaikhat damiah kitaih in Security asempa thautawh akhe kikap\nMuanpu leh Manno – 3 ~ Hau Za Cin\nZomi te masuan a ettehhuai leh a enhuai United States makai te


url: =DONGENG: 72. Legenda Pesut Mahakam - The Legend of Porpoises Mahakam - Kalimantan\n72. Legenda Pesut Mahakam - The Legend of Porpoises Mahakam - Kalimantan


url: =Malaysia OUG Plaza ah damiah lut, RM1 Million manneiding gukhia ~ ZD :: ZOMI DAILY\nposted on 10 December 2016 at 9:15 am UTC+9:30 Lomkholna: Malaysia, News, Sawltak, World\nMalaysia, Klang Lama sung aom OUG Plaza ah damiahte lut uh a, suai leh suangmanpha kizuakna khatpan in Minute 4 sungin RM1 Million manneiding puakhia uh cih NST pan kiza hi. Migilo damiah Robbers tepen mi 4 hi uh a, khatpa in thautawh ngimkawikawi cihi.\nSuntangpi in damiah alut hi a, zanni 12:51pm hunpawl in thupiang ahihi. Hih suai kizuakna Jewellery Store zongpen OUG Plaza ii alutna Entrance panin Meter 30 khawngbek agamlatna munah aom hi a, damiah te’n lauhetlo in buluhkhia uhhi.\nOUG Plaza ah Security Guard asem khatpa ii genna ah damiah te alutpan in ataikhiat kikdong uh Minute 4 khawngbek sawtding cihi. Amah leh Security Guard tengin a nawngkaisakloh nading un damiah te lakpan khatpa in thautawh ngimmawk ahih manin, amauzong bangmah cihtheilo uhhi.\nTuakal in damih lakpan khatin sekpi khattawh suangmanpha leh suai akikoihna Counter te satzan in, asung aom vanmanpha teng Bag sungkhat ah guangsamsam hi.\nHih Jewellery Store mailian ahzong Convenience Shop khat om in, Cashier asem numeikhat inzong galmuh himahleh ama ii nuntakna asukkhakding patau in, bangmah cihnading theilo in kadingcip cihi.\nAdang amukha khat ii genna ah Plaza kongmai ah alawmte khat in mawtaw tawh na ngak a, vanmangpha tengtawh taikhiapah uh cihi.\nBrickfields Police Chief khat ii genna ah akiguksak vanmangpha Jewellery teng akituat ciangin RM1 Million bang manneiding cihi.\nHih Jewellery saipen abeisa kumthum hunlaipawl inzong khatvei damiah te lutngeikhin cih kiza hi. ZD Sawltak #zomidaily\nPrevious: Singkung ~ Dimno’ Pa\nNext: Dek lam tuk tum zong gal suak ~ Tual Khan Suan


url: =CONFERENCE MIT PAISUAK DING TOPAN PHALLO ~ MUC\nCONFERENCE MIT PAISUAK DING TOPAN PHALLO\nAdmin 5:59:00 PM Articles, Conference Pianna thu\nConference movement nuaicip ding ngimna ahihnakleh, Pasian deihna tawh kituak-kituaklo cihkhawng, policy tawh kituak-kituaklo cih khawng , patau lo hi. Policy tawh kizui-in, zawhloh dingin goal koih phot a, cin keileng tua paulap nuam ahi hi. Gaol khempeuh Acheivement ineih ciangin molhtum tawh vau hong kipan hizaw uh hi.\nLammaan cihcih pen tawliakte mai khuhnapuan hilel hi.Conference Status pen Union hong piakding ahihleh Lammaan tawh zong piakding ngimna omlo hi. Tua pen Pasian zong hong muhpih thu ahi hi. Conference kammal kiza nawnlo hi. Zadeih aa Union maivilna awging bek ki zalai hi. Pasian in, Conference mit paisuak ding phallo hi.\nLammaan tawh thukhualtak aa kingen pen piangnawnlo hi. Pasian in mingoltol khat khahto-in, deihsaktak a naseem, Sia Kai Za Dal vasawk sak hi. Mipi tawh kizom Church school te vasu sak hi. Sia Kai Za Dal leh Sia KhamKhen makaihna tawh Conference-movement sikhinsa hong thokik ahi hi. Lammaan tawh lakding pianglo ahihnate kei omsungaa kanawk khak tawh teti pang kahi hi.\nKei nungah C makaipite in agen ding tamzaw ding hi. Amau thuakhak khempeuh lammaan tawh ngetna khaktanna hang ahi hi. Biakna makaipite in Jesu ettehlo-in Dictator Galkap kumpi ki-ukna ettehin hong kalsuan nungsang, sia leh pha kikupna vet omlo hi.\nSDA Pawlpi ibelhpen Policy leh Doctrines tawh khotak aa ding ahihman aa kibeel ahi hi. Myanmar Union in, guta-damiah ki-ukna hongzat khitciangin banghiam I belh ding. Lammaan koi-ah om hiam?\nPr. Thang Siangh (Zogam Palpi)


url: =Neihsa Vs Lungnopna - TUNGZANG NEWS\nNeihsa Vs Lungnopna\nTulai leitung khuahun, Eite in, inn sangpipite lam napi hangin I lungsimte tom/niam semsem mawk hi. Lampite gol sak semsem thei napi hangin I muhnate ahih leh kawcik semsem mawk hi. Sumlepai tampi zong zo semsem napi hangin I nuntakna nuamsa lo zawsop mawk hi hang. Inn lianpipite sungah teng zo sam napi hangin I lungsim toi semsem mawk hi.\nEite in zulesa tawh nuamsa in om zo napi hangin Inn lam ah I Nu le Pa akipan mipihte tampitak gilkial sak lai mawk hi hang. I pilna sang semsem ci napi hangin I thu khinkhai theihna kiam semsem mawk hi. Neihlelam kibehlaplap cidep napi hangin I mimal manphatna ahih leh kiam semsem mawk hi.\nTelephone olno takin mikim phial in nei tei sam napi hangin Nu le Pa, Ulenau Innkuan sung tawh kizopna haksa sak semsem mawk hi hang. Kam tampipi pau napi hangin kisiatna khangin ki-itna kiam sak zawsop mawk hi hang.\nMihingte khapi tung na ngawnah khualzin zo sam napi hangin I inn vengte va hopih zo nawn lo mawk hi hang. Leitung thak zongin buai mahmah napi hangin a omsa leitung puahlezuan sawm nawn lo mawk hi hang. Leitung gam mun tuamtuam tung napi hangin I Zogam sungteng sik khak kim ding ngaihsun kha ngei lo mawk hi hang.\nI kha-sumte hong tam semsem napi I lungsim bel hong neu semsem zawsop mawk hi. Nekledawn I duh I deih ne-zo dawn-zo napi hangin I cidamna bel hong kiam hanhan mawk hi. Nupa akopkop in khasum sangin kiom napi Innkuan sung bel kitot kiselna tam zawsop mawk hi. Inn hoih tampi kilam behbeh napi innkuan sung kisia tam semsem mawk hi.\nI lungnop semsem na ding ci-in mihingte in I pumpi nisim phialin nasemsem sak hi hang. Ahizongin I pumpi nasem kawmkawm in nuntakna bei tampi kiom mawk hi. Tua ahih teh pumpi cilesa ading bek ngaihsut luat ding hoih het lo hi. Nisim I tuah khak thute tungtawnin pilna laksiam huai hi. I lungsim picin theihna dingin thu theih beh ding hanciam huai hi. Laibu hoih tampi sim huai hi.\nCilesa deihna nung bek zuih khak loh ding thupi hi. Pasian thumaan thutak nisim zongin nuntak zawh ding hanciam huai hi. Innkuan pihte tawh hun lakkhop huai hi. Cidamna ding ahoih anletui kanin nek ding kisam hi. Tomkal nuntak sungin lungnuam sinnuam a, Pasian thu tawh kituakin nuntak siam ding kisam hi.\nNungta mawkmawk cih bang hih loh ding thupi hi. I innkuanpite, I lawmlegualte tawh hunnuam la-in gualnop khawm dingte thupi ngaihsut zel ding kisam hi. Inn hoih lo hoih sumlepaite sangin KHA, LUNGSIM le PUMPI cidam na dingte zong thupit bawl sem ding kisam hi. Second, minute, hun khempeuh I nuntakna ading amanpha penin zat theih ding hanciam huai hi. Ni khat ni ciang Ka Nu ka Pa lungdam sak ning, ka Ulenaute huh ning, ka pawlpi ading thupha bawl ning, ka mipihte adingin na hoih tampi sem ning na cih sunmangte tua ni khat ni ngak sese lo-in, tu mahmahin na hih zawh zahzah tawm leh tam leh sem pah lel zaw in, bang hang hiam cih leh I ni tawp ni ding kuamah in thei khol lo hi hang.


url: =Kawlgam Kikhelna leh Zomi te ~ Khawm Pau :: ZOMI DAILY\nposted on 7 February 2016 at 9:28 am Lomkholna: Khawmpau, News, Politics, Zomi\n2016 Kum peetpeet ciang Leitung khangto mahmah ta a Mawtaw te, Phone te, Computer te akipan vanzat tuamtuam te hoihthei mahmah in zatnuam thei mahmah ta hi. Tuamah bang Leitung gam tuamtuam zong khanto mahmah ta in Khamul chiapchuap te losiah gam khat le gam khat kizopna hoihna ding khantohna ding lam vive kihan ciam kilemna lam kilung gulh ciat hi.\nAsuuksia deuh lakpan nih enpak leeng akikhauh sak mahmah akhu velvel ui le ak abang Cuba leh USA te kilem uha, 2015 kum sung in gamnih kizopna Palaai zum agamtuak uh ah bawlzota uhhi.\nAnihna ah Kithat dekdek zeel, Gilbeem kipuak zeel inn kong kikalhkhum zeel zun ko ekko a kiko zeel Daw Aung San Suu Kyi leh Kawlgam ukcip Gaalkaap te zong kihothei ta uha, imuhbang in Parliament thak te sam in thuneihna ki-ap ding uh hita hi.\nTuaban ah kumtampi gawtna bawlsiatna simmawhna gaakcipna athuak Pi Suut Cing mahmah zong agawt abawlsia te mah in suahtaakna piata uha., Makaai za pia in ama makaihna nuai ah omsawm ta uhhi.\nHicibang in Leitung in hoihlam manawh in akihencip te kiphel in mawhna kimaisak a kilemna khantohna lam amanawh laaitak,\nZomi te e leh koiciang ima inawtta hiam? I comminity te ah, Ipawlpi te ah, I Innkuan sungte ah bangciang kipuahphat sawm ihihiam? Athu zangkhat zong deihlo a Inn sung ah Annhuan leh Naucing a ineih ban ah ihap suk ihaptoh innteeng bang a ikoihlel Ipasal leg IZi te ikolsak deuh tadiam? Ipawlpi Siate ihmu theilo liang a igaakcip nate iphelsawm naaihiam? Makaai te bekbek imawhsak denna te i kheelsawm naai hiam? Ipawlpi or Kipawlna khawng khatbek thutawh ideihdeih a iheina te Kawlgam Parliament thak bang in puahphat isawm naaihiam? Khat le khat mawhna kiciamteh a iki pelh bialbial nate Maitang kimu in Christ sung ah mawhmaaisakna neih ikisawm naihiam? Khat leh khat online tung khawngpeuh ah kigensiatsiat ikhawlsawm nai hiam? Pawlkhat in Zomi National Day ci in iminam min ngiattawh bawlding vaaithupi ahawm laaitak in ki el nopman lel tawh Chin National Day bawlding peuh hah vaaihawm in lungsim khel inei lai hiam?\nZomi te zong Christ deihna tawh Leitung khantohzia zui in ikikheel theihkei leh Mi iban zo ngeilo ding ihihman in akikhelciat ding in Topan thupha ongpia ta hen!\nKawlgam Kumpi te bang in Mipi thuneihna piagiap hi sam ta ahihman Zomi te khuadaak khia ni maw!!!\nPrevious: Dahpihna thupuak ~ Pa Zam Go Mang (Naulak)\nNext: Generation X ~ Hau Za Cin


url: =Zomi leh Macro Planning ~ Hau Thang :: ZOMI DAILY\nposted on 15 June 2015 at 8:59 am Lomkholna: Article, Hauthang\nAlian mahmah leh atangzai mahmah gam leh nam nasep na-ah bangteng kigin kholh huai ding ahi hiam? cih theihkholna neihmasak huai mahmah hi. Gamkhangto te leh Minampi cing akici te in bangteng masak pen in nei uh ahihiam? Asep nate ah avaangkim theipenpen leh mipi nunkhuanopsak lapsang theihpihna te in matun penpen ahihi.\nTheory & Wisdom Siamdan leh Khuak Ciimna\nMite theihkhitsa nate thuteng ikisin khitzawh theihtel khitna ingahzawh ciang in mipilmiciim kisuakthei nailo ahihi. Banghiam cih leh Ei ma ngaihsutna thak dansiamna (Theory), Eima khuakciimna athak ( Wisdom )tawh nate bawlkhiat theihna (creative & Product) abawlkhia siamthei te pilciimsiam ahih man in mipi inzahtakna nei hi. Banghiamcih leh amabawl khiattheihna silnam tuamtuam in mipite nasep olbaih sak, noptuamsak, neemtuam sak, kicingsak na neisak theihna pilna nei ahihi.\nCreative & Product Nate Piangkhiasak bawlkhiatheihna;\nZingsang na tawh pen nitak nalup hundong navanzatte khempeuh leh nakhedap (Tualzang khedap) Lutangtung a, lukhu nelkai ( Zolukhu) kilak ah pumpi vanzat te ahi puan leh niik, Zatui zahaa, kizepna namkim khuci’n kheci’n dawn dong ah kizang vanzat nate in pilna pan in hongpai khia (creative & Product) neihna hang ahihi.\nAlian mahmah atangzai nasep cih ciang in kipawlna tampi te kigawmkhop kikna mun ahihi. Tua munsan ah kikhang khaanna Development ompha ahihi.\nKikhang khaanna Development\nKikhang khaanna mun ah mipi nuntak kim kibang neihna kim kibang neek leh dawn kibang ahih man in kiphunsanna tawm ahihi. Banghang hiam cih leh tua kiphun sanna atawm na mun ah eite kitang sapna hong sik thei ding Finance kinei ta ahihi. Tua finance in mipi te tawh akibang in nasep namuntek leh siamna dungzui in thaman kingah tek a, nunkhua domsangna om sak mahmah ahihi.\nAbeisa hunsung ah Zomi Macro Planning cihte omlo ban ah aomsunsun nasep te pen mipi te lungdamna sang in mipi teng nuntakna guhtui hongkangcipsak thei sihup votte tawh kibang ahihi.Tua in Marco Planning dan ahih zenzen hang in (creative & Product) mipi noptuamna hilo a, Aipeeng,Aituam (creative & Product) ahihi. Tua in kikhaangkhaanna mipitung ah cikmah hun in aom ngeikei hi.\nMacro Planning dungzui in nasep na neih sawm,anei ihih leh mipi koi teng ah om hiam? amau dinmun tawh kizui in bang te sephuai ahih hiam? cih ngaihtuah kul ahihi. Adiakdiak in khuata,khuapi te ah minunzia kibang kim sak ding in lawh sumzontheih siamna nakim kisam mahmah ahihi.\nAkhenkhen Development dingte;\nBangcih nam in kikhenthei dinghiam cih ciang in\n6. Agricultural Development\n8. Information Delvelopment\n9. Animal husbandry Development\n10. Water & Electric power Development\n11. Mining product Development cih te ahihi.\nZosuantuai laite in mapang in nasep in neihtheihna Zogam ah sep theihna lampi kihongzia kilamhil leng Macro Planning ahi gam leh nam ading khantohna nasepna hoih mahmah hongsuak ahihi. Zomi khempeuh koikoi ah Macro Planning nei in kimuh khopna aomciang in mipi ading Development nasep kivaihawmngeilo ahihi. Namdang te kimuhkhopna te ah vakihelleng bangci sep leng ngahna lawh cing ding a, noptuam kimthei ding cih vive in nasep kipan tah uh ahihi.\nTua ahihman in Zomite in mailam ah nundomsang nasep nate ah mapang piding te in Zosuan Tuailai te kihi ahihman in Macro Planning neih kim kul mahmah ahihi.\nAkhenkhen Planning te;\nTua Macro Planning te ah adiak in ci leng anuai abang in kitomlak pakthei ahihi.\n2. Sectoral Planning\n6. Product Planning cihte in ei Zosuantuailai te ading in akisam mahmah Macro Planning te ahihi.\nHih akhenkhen Delvelopment leh Planning te ah Zosuan tuailai te nasep theih ding thaman lawhsum kicing ngah theihna khuak kihongsak; mitkhua musak theihna lampithak hon hun ahihi.\nPrevious: Ut-zaw Ing\nNext: Mi tuamdang khat in ~ Sia Genpu


url: =USA, Illinois pan PU Nang Za Dal (Haupi, Phaipi) in hongnusia :: ZOMI DAILY\nposted on 10 December 2021 at 10:08 am Lomkholna: Dahpihna, News, ZIUSA, Zomi\nMangpha Pu Nang Za Dal (Kum 72) Phaipi Beh – Haupi khuami Aurora, IL aa ateng Pu Nang Za Dal in abeisa December 4, 2021 in Teek natna tawh hongnusia chih thu izak man in ZIUSA kipawlna mintawh dahpihna i pulak hi.\nPu Dal pen Zomi te kipawlkhopna Chicago Zomi Innkuan ah member khat leh ZIUSA Genvai member pom ni 4/30/2019 pan active member khat ahih manin thumeilet/policy zuiin (100%) Death Benefit $15000 kipiakhia dinga paakkual $150 man khat tawh zong mangpha khakna kinei ding hi.\nPu Dal luanghawm tawh anunungpen hunzatkhop ding hong tungding Saturday December 11, 2021 in (CZCC) pawlpi makaihna tawh, Funeral Service bawl khit ciang, Rev. Dr. Lian Sian Mung in han ah vuina nei ding hi.\nPu Dal hong nusiatna hang adahakap alungleng khuangai tanau meltheih khem peuh hehnemsiampa Kha Siangtho in alamdangin hong hehnem ciatta hen! Dahpihna Lianpitawh, Mun Mang (Zomi Innkuan USA, Inc.)\nPrevious: Apple Company phuankhia pa Steve Jobs\nNext: A zi tawh en kenla Khrih tawh en zaw in ~ Evan. Suangh Dal


url: =2014 Census ah Zomi ong nuntak ding Muizawl Innkuan panpihna Lai suahsak\nZOMI & MYANMAR CENSUS 2014 VAI MIUSA-PR-01/2014\nMun Tuamtuam Aa Om Muizawl Khempeuh Tung MIUSA Pan Thuzak Sak-Na\nMyanmar Census 2014 ah, Kawlgam le leitung gam tuamtuam-te tung “Zomi” cih i minam min diktak-aa i lahkhiat ding-pen, Zomi mimal khatciat ii vaipuak a hih mah bang-in, Muizawl-te vaipuak zong ahi pah hi. Muizawl khuami Zomi-te, tangtawng hun lai aa kipan, tu-ni ciang dong ki-itna ki-pumkhatna tawh, si khat sa khat aa, a luangkhawm khuami-te i hi hi. Muizawl khuami ah, code # 424 Tedim-mi, code # 417 Saizang-mi, code # 407 Khuano-mi, code # 429 Dim-mi, le Phaileeng-mi cih bang-in i om aa; beh le phung in; Hatlang( Tedim-HL, Saizang- HL, Dim-HL), Gualnam, Songpuut, Samte, Suante, Thatmun, le Thang-ungh ci-in namkim bulkim, le phungkim tak-in a teeng khawm-te ihi hi. I minam Zomi sung aa, namkim, awkaih-zia kim tawh a teeng khawm-te i hi hi. Biankna le upna lam pan-in zong, Zomi sung aa i neih le i sanzia-te ahi, RC, Baptist, ZBCM, SDA, le Laipian cih-te, a kim-in ii om-aa, khua le tui, gam le nam aa ding-in, sanzia-tek tawh, thu a ngen khawm thei, akalsuan khawm thei khuami-te i hi hi.\nMinam picing khat i cih-in, pau le' ham nei hi; gamh le' lei nei hi; ngei-na le' biakna nei hi. Zomi-te'n i pauu Zopau i nei hi. Awkaih-zia tuamtuam tawh ham i nei hi; i gam Zogam, i lei Zoleitang i nei hi. I ngeina Zongeina i nei hi. Hih i neih khem peuh in, minam picing minam-lian Zomi i hihna ong lahna ahi hi. Zomi-te, tangtawng pupa hun lai-aa kipan, kua ma'khutnuai, kua ma' ukna nuai-aa a om te i hi kei-aa, ei le ei ki-ukna tawh Ukpi te makaih Zomi-te ihi hi. Zomi-te pen, i minam it bek hilo-in, minam khem peuh zong a it’sak, a it thei, minam picing Zomi te ihi hi. Tua mah bang-in, Zomi-te pen tanglai hun aa kipan cikmah hun in, mindang tuamtuam tawh i minam min lawhna le sapna i nei ngei kei-aa Zomi mah akici ciatciat-te ihi hi.\nHunkhat lai-in, Kawlgam thunei-te in, minam netniam nopna tawh minam kitapkhap nang, minam thahat lo' theihtheih nang, le minam abei nang-in, Zomi sung-aa khua min le awkaih-zia tuamtuam-te minamke in ong bawl nop-na; “Chin” cih kammal sung ah, i minam pauu-te bei-in, Kawlpau zangh-aa i om ding, Kawl-te thusim lungsimkhel hang-in, “Chin” cih kammal ongpiang ahi lel hi. “Chin” cih kammal pen, i ngeina pauleham sung ah a om ngei kei hi. Akhiat-na zong a om kei hi. Tuaban-ah, cikmah hun-in Zomi te ei le ei “Chin” ikici ngei kei hi. Zomi sung ah, ipu ipa te, “Chin” in, min ana sial ngei kei uh hi. Ahi zong-in, namdang-ten, Zomi-te pen, i minam sung-aa kammal akhiat-na neilo “Chin” in, ong sam mawk ahi hi.\nTuni-in, i minam makaite sunlezan hanciam-na tawh minam min ahi Zomi icih theih hun ding, minamdang ten Zomi aa ong lawh ong sap hun ding ong tung petpet ta ahi hi. I nuam hi. I ki pak hi. Kum tampi sung mah netniam-na thuak-in Zomi te i om kha-aa, sawtveipi mah ong peizo uh-aa, tuu-in zong, ong sutuahzo mahmah lai ding ahih man-in, Zomi i kicih ding ong nawngkaisak kim le paam pan ong tam mahmah kha ding hi. Zomi iki cihna-in, gammmi suahna le suahlo'na tawh buai-na ahi kei-aa, Zomi-te peuh mah pen, i min taktak ong sam theinailo te tung, i min Zomi ikipulak khiat-na ahi hi. Awkaih-zia kilamdan-na in, pau kilamdan' na ahi kei-aa, Zomi ong beisak nuam te-ii, hanciamna ahi lel hi. Minam vai a hih man in, nang leh kei vai ahi pah hi. Zomi party khat ii hanciam-na ahih hang in, Party khat vai ahi kei-aa , Zomi-bup vai, i minam vai ahi hi.\nTua ahihman-in, Muizawl-te peuh mah-in, 2014 Census ah Zomi ikici ding aa, i ki'im i pa'am aa i sanggam atel lo' te zong i hilhcian ding aa, Zomi’salpha Muizawl-te ihi ding hi. Party khat, kipawlna khat tung aa, akinga hilo, biankna le sanzia khat tung aa aki nga hilo, minam bup aa ding, Zomi lam’sang, minam pahtawi, minam phattuam nading agel, Zomi kipawlna khempeuh le Zomi makai khempeuh a panpih, a nungzuih siam Zomi’ salpha Muizawl-te ihi ding hi.\nZomi itna, Zomi pahtawi nopna, Zomi aa ding a nungzuih-siam salpha ihih nopna hang-in, ong ki-zahpih phial hen, i thuakzo ding hi. Ong ki-mudah in, ong kiko phial hen, i thuakzo ding hi. Zomi ihih-na i ut-man, i teel ahi kei-aa, ong piangsak Pa Pasian-in, Zomi aa ong piansak man ahi hi. Zomi itna in, ong piangsak Topa tung pan, Zomi khempeuh ii thupha ngah-na hi ta hen-la; kipumkhat-na tawh Zomi-te ong luangkhawm sak-ta hen.\nMuizawl-te peuhmah, Zogam le Zomi sung ah, Democracy le Human Rights, Freedom le Self-determination, Culture le Literature, Religion le Belief a lamsang-te, a thupii’t bawl-te, a kemcing-te ihi ding aa, Zomi salpha minam salpha-te i hiding hi.\nZomi i it na in, mimal ong phat-tuam pih kei leh zong, Muizawl mimal khat ciat-in, Zomi a phat-tuam pih gam-mi hoih(Civilian)-te i hih zawh nang hanciam ni. Zomi i hi aa, Zomi i it hi.\nSim dan a nuam zaw ding in, hehpih-na tawh, Attach File na hon sak un.\nMIUSA tang' in,


url: =Yangon EBC Biakinn vai zaksakna ~ Sia Gin Khen Mang :: ZOMI DAILY\nYangon EBC Biakinn vai zaksakna ~ Sia Gin Khen Mang\nposted on 3 November 2018 at 5:38 pm Lomkholna: News, Zomi\nYangon EBC Biakinn, 26th Street, Pabedan Township tawh kisai kong zaksak nuam hi. Hih biakinn pen 2003 kum a kilei hi in, kum 15 bang nuamtak a ih kikhopna mun hi. Inn neipa in, hong lei kik nuam in, pawlpi in zuak sawm pak lo ih hih manin, thu kawi hong bawlbawl in tu a ciang a tung hi hang.\nA beisa kha 10 sung bang Biakinn ah kikhawm loh ding, Pabedan Township Administration zum pan hong genna tawh kizui in, December nipi masa pan tu nidong kha sawm sung bang FBTS ah kikhawmna ki nei hi. FBTS ah kikhop theihna ding Siapipa Dr. Do Duan Mung in phaltakin zong zang sak a hih manin ki lungdam mahmah hi.\nKumpi lam Zum tuamtuam, Township, District, State level te ah zum kah in ki dawp kawikawi hi. Kumpi ulian lam te tawh zong kimuhpih theih om in, a hoih pen in hong vai hawmsak nung cih tawh ki ciah zel hi.\nA hi zongin, October 2, 2018 ni ciangin, Yangon Region Govennment Zum panin Chief Minister taangin, Social Minister minthuhna tawh lai khat ki ngah hi.\nTua lai sungah tom genleng, “Khua sung aa apartment building ah biakin kikhopna kikhopna ki bawl theilo a hih manin, na ki khawm nawn kei un, biakinn ah kikhawm un” cih hong hi ziau hi.\nHih thu tawh kisai in ngimna sa zong pawl khat a ki neih teei hangin, vai kitello a hih manin, ngiim ciang bek hi pan hi. Tu in, kikhopna ding mu dang khat leitang tung a kilam inn khat mah vaihawm leng hoih ding a hih manin, kikupna vaihawmna le maikal suanna ding te Pasian makaihna kisam pha mahmah hi.\nOctober 7, 2018 nipi kikhop khit ciangin zong pawlkpi meeting khat neih ding in ki vaihawm hi.\nTua ahih manin, mun tuamtuam a om, biakinn le pawlpi vai tawh kisai, thu hong nget pih te, hong dong in inhong kamkuppih te ngaihsutna hong piate tungah zong ki lungdam mahmah hi.\nBiakinn mun ding, leitang khat mahmah zong ki vaihawmin, Pasian ih biakna ding inn khat mah lamin tua mun ah ki khawm leng, kuamah in hong nawng kai sak nawn lo ding hi.\nHih bang vaihawmna dingin, sanggamte na om na peuh uh panin, thungetna hong neih pih toto lai un, neihsa kician om lo a a hih manin, sum le paai zong huhna hong kingen nuam ding hi. Biakinn khat neih zawhna dingin pangkhawm ciat ding hi hang. IH BIAKINN DING HI.\nBiakinn vai tawh kisai, Pasian tungah ih ap sa hi. Mihing lam pan sep ding kisam teng kisem khin a, hih bang hong pian’ pen Pasian deihna mah hi zaw ding a hih manin, lungkim tak in mai nawt ciat ding hi hang.\nVaihawmna le kikupna om bangbang hong update zel ning in, hong phawk khempeuh tungah lungdam hi. Sya Khenpi – Rev. Dr. Gin Khen Mang (Pastor), Evangelical Baptist Church, No. 18. 26th Street, Pabedan Township. Yangon. Myanmar\nPrevious: ZAM Thupuak :: 04 Nov 18 (UN pan RST ki nawhsap)\nNext: Malaysia, Sungai Buloh vengsung ah Bus leh Trailer kiphukha, mi 6 liam\nAfrica, Congo gamsung aom zatolum cina mi 12 tak migilo te’n temtawh dawtliam


url: =Update: New York aom Trump Tower meikatna hangin mi 1 si, adang mi 4 liam :: ZOMI DAILY\nUpdate: New York aom Trump Tower meikatna hangin mi 1 si, adang mi 4 liam\nposted on 9 April 2018 at 12:02 am Lomkholna: News, Sawltak, USA, World\nUSA, New York khuapisung aom Trump Tower meikatna hangin pasal kumhamkhin khatin sihlawh cih AFP pan ki zakbeh hi. US President Donald Trump ii neihsa Trump Tower ah meikang ahih manin, tua pasal kumhamkhin “elderly man” in Saturday nitaklam in asihlawh ahihi.\nNew York Police Department te genkhiatna ah tuapa pen kum 67 aphakhin khat ci a, meikatna aphual ah Officer te’n tuapa amuhkhiatcil in khua phawklo, akhut akhe gamtang vetlo in amuhkhiat uh ahihi.\nTuapa pen Mount Sinai Roosevelt Hospital ah zatui kibawlding in kipuak a, ahi zongin asawtlo in si hi ci’n Police te’n pulakkhia uhhi. Asihna ahang akician in Medical Examiner’s Office te’n hoihtak kankhia in pulak khiading uh cihi.\nNew York City Fire Department (FDNY) te genkhiatna ah hih meikuang pen aphelh ahamsa mahmahkhat ahihi. Ih theihsa mahbangin meikatna pen inndawl 50 Stories ah hi a, Apartment pen azai agol mahmahkhat ahihi. Tua meikatna hangin adang Building khempeuh ahzong meikhu tampi ki theihzak hi ci’n thunei te’n genkia uhhi.\nAdang aliam akici tepen meiphelh in adelh Firefighter te ahi uhhi. Ahi zongin tua Firefigter aliam mi 4 tepen nuntakna beilawhliang dingin gimsialua samlo cih kizakbeh hi. Sawltak #zomidaily\nVideo: One person has died from a four-alarm fire at Trump Tower, FDNY spokeswoman Angelica Conroy tells CNN.\nUSA, New York khuapisung aom Trump Tower ah meikang cih AFP pan kiza hi. Fire Department te genkhiatna ah meikatna pen Trump Tower ii inndawl 50th Floor ah Saturday nitaklam in akang cihi. Tua Trump Tower meikatna hangin asi aliam bangmah kizakna omnailo hi.\nNitaklam 6pm hunpawl in Midtown Manhattan aom Trump Tower Skyscraper innsangdawn panin meikhu kigalmuh a, ahi zongin asawtlo in meikhu thengkik hi.\nTua meikatna Building innpipen US President Donald Trump ii neihsa hi a, The Trump Organization ii Headquarters zong hipah hi. Abeisa President asepma in Donald Trump pen hih innpi sungah aomdenzaw hi a, “Triump’s Primary Residence” ci’nzong akitheikhat ahihi.\nNew York City Fire Department te’nzong Trump Tower meikat laitak Twitter tungah Photo khahkhia uh a, Building pipen meikhu tawh kimuthei hi. Meikuang ahihleh Firefighter te’n phelhkhinta uh hileh kilawm hi.\nMore: USA “Statue of Liberty” ah geelkholhna omlopi in Electric mei mialcip citciat\nPresident Trump ngiat inzong meikuang pen ki phelhsiang khinta hi ci’n genkhia hi. Trump Tower ah meikuang pen kiphelhsiang khinta hi. Meiphelh Firefighters te nasep kician mahmah hi, ka lungdam hi ci’n Twitter tungah gelhkhia hi.\nHih Trump Tower pen abeisa tukum January khasung inzong khatvei meikang ngeikhin a, tuahunlai in mi 3 in liamlawh uhhi. Sawltak #zomidaily\nPrevious: Japan ah papi khatin atapa kum 20 sung innsung ah khumcip\nNext: Mopawi lungdam kohna ~ Lengtong Pauno\nDimno’ Nu laikhak – 17\nKhuaphawk in khuasuah theih nading\nThongkia ki beh lap zel


url: =Tulaai Leitung Thuthang tuamtuam updates October 10, 2013\nKawlgam sung Mualtungmi thautawi te gaalkaap neihzah leh Kawl gaalkaap etkaakna\n1. Chin National Front (CNF) Gaalkaap 200+\n2. KIO ( Kachin ) Gaalkaap 7,000-10,000 Gaalkaap puansilhlo te kihel naailo\n3. SSA-S ( Shan ) Gaalkaap 6,000+\n4. SSA-n ( Shan ) Gaalkaap 4,000+\n5. KNU ( Karen ) Gaalkaap 5,000+\n6. KNP ( Karen) <200\n7. DKBA ( Karen) 1,500+\n8. KNPP (Kaya) 600+\n9. ALP ( Rakhaing ) thautawi 100 leh civil daan 2,000\n10. ABSD ( Kawl Sangnaupang ) Gaalkaap 600+\n11. NDAA ( Shan ) 3,000+\n12. NMSP ( Mon ) Gaalkaap 800+\n13. NSCN-K (Naga) Gaalkaap <500\n14. PNLO ( Pa-AIH) Gaalkaap 200+\n15. Ta'ang National Liberation Army ( TNLA) 800\n16. UWSA (O Minam) Gaalkaap 20,000-25,000\n17. ZIA ( Zomi ) Gaalkaap 100+\n18. Kawlgam gaalkaap 492,000\n19. PSLF (Palawng ) Gaalkaap 200-500\nMualtung mi Gaalkaap 5,500 Vs 492,000 Kawlgam gaalkaap Kuanzo ding 2015 khitciang kimuhnop mahmah ding hi.\n· Kawlgam sung ah maikha sung ah kibawlding kawlgabup kilemna suaikaihna ah thusun daanding tawh kisai in Mualtungmi thautawi pawl 11 kipawlna UNFC te in thukin thukikupna khat 10/10/13 ni in nei uha, Makaai 30 kihelthei in hih suaikaih ma in kumpi tung thu 13 sun masakding in thukimna nei uhhi. Thukimna te dam in ongsuakding hi.\n· Kachin minam thautawi KIO te leh kawlgam kumpi kilemna bawlpawl anithumna thukikup 10/10/13 ni in nuamtak zothei uh a langnih thukimna nam 7 te thukimtak in suaikaai thei uh ci in Vuanzi U Aung Min in genkhia hi. Hih thukimna suaikaihna te UN pan Mr Vjay Nambiar leh China kumpi te palaai Mr. Wang Ying Fan te kihel uhhi.\n· Kawlgam sung ah Gamvaai, Minam vaai gaamtaang te leh gamdang ah pilnasin in aciah nawnlo matding ( Black List ) a kumpi te koih Siavuan 1010 te Black List pan kiphiatta hi ci in Kawlgam President zumpi pan 10/10/13 ni in taangkokhia uhhi.\n· October khasung in Kawlgam Democracy makaaipi Daw Aung San Suu Kyi EU gam zinleuleu ding a , October 22 ni in EU Parliament ah thugenna neiding hi. EU gam aom sungmah in Innkalhkhup athuaklaai 1990 kum a EU tepiak Mihingzaleena tawh kisai Sakharov minphatna laaipi leh $65,000 vasaang ding hi. Hih Sakharov minphatna peen Nelson Mandela, Kofi Annan, Guilermo Farinas cihte bek in ngahngei khin pan a, 2013 kum ading in Edward Snowden (USA thusim pholaak a taai mangpa ), Malala Yousafzai Pakistan gammi numeino leh Belarus gam akumpi langpan na tawh thongsung a om mi 3 te ki ummawh mahmah napi Pakistan gammi numeino Malala Yousafzai in ngah hi ci in EU Parliament te in 10/10/13 ni in taangkokhia uhhi. Amah peen 2009 kum in Taliban migiloten numeite pilna sintheiloding a akhaktan na uh Pakisatan gam Swat mualdung kual ah numei te pilna sintheinading khuamuhnading cihbang in numeino kum 11 phapan himah leh nasiatak in naseem ahihman in 2012 kum in amatuanna saang Bus Taliban migiloten nakaap in sihtheihnading liamna tampi tak thuak a, Britain gam ah tudong akibawlbawl laai ahihi.\n· 2012 Kawlgam kaal lak kiteelna hunsung ah kumpiseem party ten meetaang tung ah khuaimei zuut in mikheem hi ci in NLD Makaai khat ahi U Nian Win Election Committee ten thubawl uh a 10/10/13 ni in amawhna kimu ahihman in Nypidaw thukhenzum pan Ks1,000 leh thong khakhat aut zawh kiteelsak a U Nian Win in Ks 1,000 piaziau hi.\n· UN General Secretary Mr Ban Ki Moon leh Kawlgam President U Thein Sein te Brunei gam ah 10/11/13 ni zingsang lam in kimuding uh a kawlgam sung minam leh biakna vaai a alomlom a kisiatnate tawh kisai bangcihding vaaihawmding cihthu kikumding hi ci in Kawlgam President zum te in 10/10/13 ni in taangkokhia uhhi.\n· Libya gam Prime Minister Ali Zeidan 10/09/13 ni pan migiloten kidnap amatcipna pan 10/10/13 ni in Tripoli khaupi cidamtak in ongtungkikta ci in Libya kumpi thuthang zumte in taangkokhia uhhi. Amah peen kuamat cih akitheiloh hang in The Operations Room of Libya’s Revolutionaries kici singnuaimi ten komat hi ci uhhi. Nung Saturday ni US Navy Seal ten Al-Qaeda makaai Abu Anas al-Libi Libya gampan amat uh lungkimlohna hi ci uhhi.\n· USA gam kumpi nasepna pawlkhat adinkhawlna pan angeibang a akihonkik theihnading in republican Party makaaite leh Democratic Party makaaite President Obama in Innkaangpi ah 10/10/13 ni nitaak in thukikuppih hi. Khensatna hihhi cih lian aomloh hang athu ala hoihding lam lam etna omhi ciin Inn Kaangpi Taangko Jay Carney in genkhia hi. Hih ahoihding lam etna hang bekbek in US Stock 2% kahto pahlian hi.\n· Canada gammi Laaigelh siam Sianu Alice Munro kum 82 tukum 2013 kum a ding in Laailamtawh Nobel miphatna kipia hi ci in Nobel committee te in Sweden gam Stockholm khuapi pan 10/10/13 ni in taangkokhia uhhi.\n· Japan gam Fukuoka khuasung a om Zato inn that 4 khat 10/11/13 ni zingsang lam in meikaang a cina mi 8 leh zato naseem mi 2 si in mi 4 liam hi ci in Palik te in gen uhhi.\n· Brazil gam Sao Luis, khuapi sung a om Pedrinhas thong innpi sung ah 10/10/13 ni in thongkia tamlua in kigaak lua uh ahihman in kilaaimang uh a mi 13 si in 30 naak liam mahmah hi ci in Pedrinhas thongcing palikte in taangkokhia uhhi.\n*thusuak peen nisim hunngahlo tawh group kim ah ongsuaksakzolo kahihman in Zomidaily lehhttp://buanli.blogspot.com ah nisim kisimthei den hi*


url: =Ih lai leh ih minam hihna ~ Mang Do Thang :: ZOMI DAILY\nposted on 9 October 2018 at 7:36 pm Lomkholna: News\nKipumkhat Nading Ngaihsutna pan (Our Language and Ethnic Identity: From Unity Perspective)\nTHUMAPUI – Minam khat hihna hong langsak pen (identifying factor) sisan hi a, hong kipumkhatsak pen ahih leh ih kampau le ih lai hi ci leng kikhial lo ding hi. En pak lehang sangam unau pipi nangawn pau a kibat kei ngei ngei leh i kikholhdan hong nop pha khol lo pah hi. Ahi zongin pau kibat lohna tawh sisan kibang gige ih mipihte huatbawlna le pusehna lungsim (exclusivism) ih neih het lo ding kisam hi. A hang pen ih pu ih pate in sisan in thugen hi na ci uh hi.\nLeitung miphazah (world population) awn (6000) val bang omin pau nam (6,912) om hi kici hi. 1966 kum a kibawl kampau ciamtehna laibu (ethnologue) in leitung buppi ah ei Tedim mi pen (344,1000) pha hi cihin na ciamteh ahih manin Kawlgam minam phazah tawh ki-etteh lehang a citawm mahmah (small minority) “Ciimnuai” innkuan khat bek ih hi lel uh a, tu laitak Rakhine gam panin Bangladesh gamah a galtai Rohinga minamte sangin ih tawmzaw pek uh hi; tua hi a, lai le pau le ngeina kipte nei kei kha lehang minam dangte’ vuknelh (assimilation) pak ziau ding minam i hi lel ngel uh hi.\nTua ahih manin a beisa kum (100) hun a lai (script) hong na bawlsak sangmang Herbert Cope tungah lungdam ih koko ding uh ahi hi. Tu-in ama’ hong bawlsak ih Zolai tungtawnin ih pau, ih lai le ih minam hihna koici kep leng hoih ding cih tawh kisai ka ngaihsut thu pawlkhat a nuai a bangin i kikum ding hi.\nA. SANGMANG COPE LE IH ZOLAI\nTedim gamah AD. (1900) kimin Pu Pau Cin Hau in laimal (1500) a pha “Zo Tual Lai” (Lailpian script) na bawl khin zo a, Cope sangmang pa hong bawlsak Rome laimal a kizang Zolai (Romanized Script) hong pian khit a kipanin Laipian lai pen damdamin hong kiam hiaihiai a, tu in amau’ biakna sung bekah kizang lai bek ta hi. Laigelh dan (art of writing) tawh kisai Ih theih tawpin kan leng Egypt mite in BC. (1800) kim pawlin na zang khin uh a, tua pen lim laimal (hieroglyph) ahi hi.\nBabylon, Sumaria-te le adang minam pawlkhatte (Persia minam, Assyria minam te ) in BC (4000) hun pawlin cuneiform a kici lim laimal tawh buan tung le suangpek tung peuh ah na gelh thei khin uh hi., kici hi. Greek mite pen (BC 1000 kim pawl) lailu (alphabet) tawh laigelh dan (alphabetical) a zang masa pen hi uh a, amau’ laigelh dan pen Italy le Europe gam nitumna lam dongah kizelh suak hi. Rome mite in tua Greek laimal mah puahpha uh a, tua panin a kicing zaw Rome laimal (Roman Script) hong piangkhia-in tua laimal tawh Cope in ih Zolai hong na bawlsak ahi hi.\nCope in ih Zolai ( Chin Script) a hong bawlsak laitakin ih Zo tangthu kimkhat guang nuam hi ding hiven, Tedim gam sunga a teng beh bul (chief clans) sagihte ahi Sizang,Sukte, Saizang,Tedim, Thado, Zo le Guite beh sung panin Zo tangthu a theih mi pawlkhat dong ngiat a, a na bawl ahi hi. Ih Zo khangtangthu theih a kidong mite lakah Pu Tuang Za Go (Manlun beh,Lomzang khua) zong khatah na kihel kha ahih manin Zo Laibu a kibawl masate ah (a diakdiakin Neino tangthu sungah) “Neino,Neino, nang ba bangza na khawng tai” cih te banah adang Zopau tam khop khat na kiguang thei kha bilbel hi.\nIh Zolai Sim bu pen kumpi sangte ah (1924) panin (1971) dong na kizang a, ahih hangin 1971 kumin (first revision) a kibawl ciangin tua Zolai Simbu sungah Zo awkaih (Zo accent) tawh a kigielh laigual khempeuh a vekpi-in Tedim awkaih(Tedim accent) tawh kilaih mang hi.\nA taktahin ci lehang a tunga Tedim lai (Tedim dialect) cih pen a om masa (a piang masa) hi lo zaw a, a tungah ih gensa ahi beh bul sagih teng munkhatah (Ciimnuai, Geltui, etc;) sawtveipi a na tenkhop khit uh ciangin “Tedim Taangpau” (Koine Tedim or Tedim Common language) khat a hong piangkhia dan na hi tuak zaw hi. Tua kampau pen Cope in “Kamhau pau “(Kamhau dialect) na ci a, tua pau tawh Zolai Simbu a na bawl ahi hi.\nAlexander the Great hunin zong “Ionic”(Greek nisuahna lam mite’ kampau) le “Attic” (Athen mite’ kampau) nam nih kigawm Greek taangpau” Koine Greek” or ”common language” a kici kampau khat a na piankhiat dan le Briton, Jutes, Danes, Angles, Sexons le Normans minam guk kigawmin “English” lai le kampau a hong piankhiat dan tawh kibang dinging ka ummawh hi. Cope hun ciang ciang pen ih minam min “Zomi” a om nai lo ahih lam kilang mahmah hi. Na om hileh Cope in Kamhau dialect a na zat theih nang thu om lo hi.\nB. IH PAU LE I MINAM MIN\nA tungah i gensa bangin ih pau, ih minam min le ih beh min cihte pen olno tak a hong piang vat hi lo mawk a, kum sawtveipi tak munkhatah ih tenkhop ih giahkhop ciang bek a hong piang hi pan bek ahih manin i pau le ih minam min a manthan lo nadingin ih kepcing ding le ih zun i puah den ding kisam hi. Tangtawng pek (from time immemorial) a i zat sa ih kampau, ih lai le ih minam min le ih tang ngeina cihte pen ei ut thu a mawk laih ziau ziau thei hi lo hi. Gentehna-in ei le ei “Zomi” le “laimi ” cih tawh ih kilawh zen zen hangin ih ut a ih ih ut kei zongin kumpite hong theihna pen Chin hi phot tadih hi.\nA hih hangin 1953 kumin khamtung gambuppi tuiphum kipawlna min pen Rev Hau Go maikaihna tawh Chin Baptist Convention na kizang loin “Zomi Baptist Convention” na hisak uh hi. Tua hi napi-in ei Zomi deih teng mah in a hanghang tawh ih taisan zel uh a, a sawt loin I lawmte in Chin Baptist Convention tawh hong na laihsak ziau ta hi. Kei theihna ah Sia Hau Go in Zomi cih kammal a na phuah lai-in Zomi pen Chin tawh a kikim ahi hi (Chin tanga na kizang ahi hi).\nHih bang kawmkal panin ei Tedim kampaute in Zomi bup (the whole Chin) tanga kizang “Zomi” min pen eimau’ aituom min ding a ih zat nop pen ngaihsut huoi-in ka um hi. Ih gensa bangin Zomi pen Rev Hau Go le makai luite in Chin tanga a na zat uh min hi a, ei Tedimte bek in eimau’ min ding a ih zat theih pak ding hi nai lo kha ding hi.\nSia Khai Suan Mang in zong kum (2007) a kihawmkhia “Ciimnuai Khuavak, No 10, laimai 76 ah “Zomi a kizat ciangin tulai taka Chin tawh a kibangin a kingaihsun ahi hi. (gtn: Zomi Baptist Convention (Tua hinapi-in eimau mah in Zomi kammal ih deihna ih neusek kikkik a,Tedim kampau teng bek Zomi ih suah ta hi (gtn.ZCKS, ZOMUS, ZOLUS). Ih Zomi pihte te in zong hong zat pih hi kei, eimau bek kici lel ni ih cih leh Ciimnuai tangin Zomi cih zat theih hi,ci-in ka ngaihsun hi.\nTua ahih kei buang leh ih kammal zat Zomi pen toi ka sa lua hi,” ci-in a na gelh bangin Zomi pen ei Tedim kampaute bek’ min suah pak nai loin Zo minambup (Falam,Hakka,Tedim, Mindat, Matupi, Kanpalet,Paletwa ) te ii min (racial name or national name) suah phot lehang I makai lui ahi Sia Hau Go le a lawmte’ nasepna a kipsak ih suak kha kei zaw tam a ci ka hi hi.\nEimau’ phuahsa Zo gambuppi min pen ei Tedim kampau teng (Tedim speaking group) in eimau’ min suaksak mawk leng thukhual vai pha lo mawk ding hi. Tua sangin ih kumpi le mi tampite in hong theihpih ahi ih Tedim min mah angtan pih phot a, a picin semsem nadingin ih puah ih zun toto ding hoih ka sa hi. Kei mimal khat’ muhna ah kamphen kul lo teng pen Tedim cih min in hong gawmtuah theih penin zong ka um hi.\nA tunga ka thugen sungah mimal, minam, beh le phung a sukha lo dingin kipumkhatna ding (for the sake of unity) tawh a hong kuppih a kineih ka hih manin kammal zatkhialhna le na san zawh loh uh a om khak leh nong maisak nadingun kong thum hi. Mang Do Thang\nPrevious: Kawlgam mi nahih na angtang hiam? ~ Pau Khat Suan\nNext: Topa ngak in ~ Lalmuana (Mizoram)


url: =Big Nate: From the Top | Staples\nItem #: 1215901 | Model #: 9781449402327\nImages for Big Nate: From the Top\nAssorted Publishers | Big Nate: From the Top\nProduct ID: 1215901\nBig Nate: From The Top by Lincoln Peirce - A comic book about Big Nate and his everyday battles with the school and the teachers\nBig Nate: From The Top by Lincoln Peirce is a collection of Big Nate comic strips full of fun and excitement. The book is about Big Nate and his everyday battles with the school and the teachers.\nISBN -10: 9781449402327\nISBN -13: 978-1449402327


url: =Pau le Lai ~ Rev. Hen Khan Go :: ZOMI DAILY\nTangpau i cih in bang hiam? Late Lai Siangtho a siamte in Egypt kumpite in kumzalom 16th lai-in Hebru pau na zang khin hi, ci uh hi. Scotland James IV in (16th Century) hunin zong tua bang mahin na gen hi. Ama genna ah Lai Siangtho sung mimasate in Hebru pau pau uh hi, na ci hi.\nAnreas Kemke (17th Century) hunin a genna ah: Pasian in Sweden-te’ pau-in pau (God spoke Swedish), Adam in Danishte pau zang (Adam spoke Danish) in, Gulpi in French (Piantit) pau zang (The serpent spoke French). Becanus in a genna ah: Pasian in Germante pau zang hi na ci hi. Zomite tangpau bang pau ahi tam? Hih pau sungah a kihelkha nam li tawh i en suk ding hi.\nI. Pau (Language) i cih in ngaihsutna genkhiat theihna (Arbitrary) hi na ci uh hi. Tangkamte sungah paudan (form) le khiatna (meaning) a kizopna om vet lo hi na ci uh hi. Kammal cih pen ciamtehnate (symbols) hi a, lamlahna dana suan ( signs) dan hi lo hi. Mihingte kampau dan zui-in nuntakna a nei khempeuh ganhingte’ ham nangawn a kikhen thei ahi hi.\nTua kammal ciaptehna “Symbols” le lahna “signals” bangci kilamdang hiam? Nawitep ganhingte lakah a sanglen zawdeuhte in hih launa, thangpaihna cihte lakkhia thei uh hi. Zawng gol mahmah (Chimp) a kicite in nulepa lungulhna kilakkhia thei uh a, ahi zong hun tuamlak khop (date) cih tuam nei thei lo uh hi.\nII. Pau i cih in malkhat le khat a kizomsak ( System ) ahi hi. Kizopna a nei mel lo pau cih bang om lo ding hi. Gentehna in India gam pan hong pai American-te in a kigawmzau pau nei uh a, a kigualh zia (system ) dan gina takin nei lo uh ahih manin, a pau uh khangto lo pen pah hi. Navaho-te pau theih zawh nadingin kum 30 sawt hi na kici hi. Hih minamte in galpi nihna lai-in amau’ pau pen kizopna (communication code ) in na kizang hi.\nIII. Pau i cih in a gingkhia ( Vocal) hi. Tu laitak i zat ngeingai paute a tungin kammal tawh a kigen a sa hi a, a kigelhkhia kuama a’ om tuan lo hi. Nitumna lam gamte’n a kigelhkhia pau a neih zawh kum 5000 bang sawtta hi, na kici hi. Tua manin pau pen a hunhunin kikhel toto thei a, leitung ah pau nam 6280 om hi ci-in kimukhia hi. Tuate lakah gindan a kilamdang phadiak 450 in kikhen thei hi na ci uh hi.\nPau namkhat peuhpeuhin gindan (sound) tam nei loin tua gindan a huh dingin laimal a kibawl behbeh ahi hi. Gentehna-in Mangkangte in laimal 24 nei uh hi. Mi pau tampi amau pau suaksak uh a, tu lianin leitung ah a kithei pen pau suak hi. Zulu-te in mal sawmlilegiat (48) nei uh a, Hawaiian-te’n mal giat (8) nei-in, Cambodia-te’n sawmsagihlenih (72) nei uh hi. Zomite in Pau Cin Hau lai le Mikang lai namnih i nei hi. Pau khat peuhpeuh sungah a tangpi-in awsuah 100 kiim om hi. A tawmpente ah 15 om thei-in mikangte a’ 46 om hi.\nPau i cih sungah Grammar le Vocabulary namnih kihelkhawm leuleu hi. Grammar (Syntax) i cih pen a kikhak le ciangtan nei ahi hi (Grammar-Syntax is closed and finite). Laimal (Vocabulary – Lexicon is open and infinite). Laimal pen a kihong ciangtan om lo ahi hi. Kiimlepam kikhelna, gam ki-ukna, mi le mi kizopna, ngeina cihte sungah tuate om kim hi. Laps a kici minamte in Vuk a lawhna mal bekbek uh sawmlilekhat (41) nei uh hi.\nIndia a om Quichua minamte in Alu (potato) a cihna bekbek uh mal 200 nei cizen uh hi. Mikangte in a vom/ a sialam genna bekbek cihna 120 nei uh hi. A hoihlam a kang cihna bekbek 134 nei leuleu uh hi. Zomite in zong Zasan i cihna bekbek kawlsing, zasan, thaksing, malta, maza cih bangin i nei hi.\nMailam ah i Zokam pen i Zolai tawh sinin tua laite sungah A Awsuah (Tone) le Awgin (Sound), Awsang (High Tone), Awlai (Level Tone), Awniam (Low Tone), Awsuah tom le sau khawng limtak i sin hun hong tung ding lametna lianpi hi. Laimal (word) kibang khiatna tuam ciat nei zong tampi i nei a, laimal kibang lo awsuah kibang zong tampi mah i nei hi.\nI picin semsem nadingin i Zopau zangin, i Zolai mah thupisak mahmah dih ni! A neuneute beisak in, i tangpau pawlkhat zong a kigawm thei teng gawmkhawmin Zomi-Zolai ah tuibang gawm ni cih tawh i lai a khum hi ni. I biak Pasian in Zomi-Zolai thupha hong piaksak ta hen! Amen. Rev. Hen Khan Go (Th.D cand.) Church Pastor, Zomi Baptist Church, Tahan Kalaymyo\nPrevious: Kong Kawciik ~ Sia Francis Kham\nNext: Malaysia, Klang ah Gas bung puakkham, nupi khat liamgawp